钦定古今图书集成/历象汇编/岁功典/第010卷
## 钦定古今图书集成/历象汇编/岁功典/第010卷

| 钦定古今图书集成 历象汇编 第十卷 |

| |

钦定古今图书集成历象汇编岁功典

第十卷目录

岁功总部杂录

岁功总部外编

岁功典第十卷

《易经乾卦》：“夫大人者，与四时合其序。”

《系辞》“日月运行，一寒一暑。”

《变通》配四时。

“《揲》之以四”，以象四时。

《干》之策二百一十有六。《坤》之策百四十有四。凡三百
有六十，当期之日。

变通莫大乎四时，

寒往则暑来，暑往则寒来，寒暑相推而岁成焉。
《诗经王风采葛章》：“一日不见，如三秋兮。”〈疏〉年有四时，
时皆三月，三秋谓九月也。设言三春三夏，其义亦同。
《礼记曲礼》：“凡为人子之礼，冬温而夏凊，昏定而晨省。”
《礼运》：“天秉阳，垂日星；地秉阴，窍于山川。播五行于四
时，和而后月生也。是以三五而盈，三五而阙。”

夫《礼》必本于“太一”，分而为天地，转而为阴阳，变而为
四时。

《礼器》如竹箭之有筠也，如松柏之有心也，二者居天
下之大端矣，故贯四时而不改柯易叶。

“礼也”者，合于天时。

故“作大事，必顺天时。”

《乐记》：“春作夏长，仁也；敛收冬藏，义也。”

动之以四时。

终始象四时。

古者，天地顺而四时当。

夫歌者，直己而陈德也。动己而天地应焉，四时和焉。
《乡饮酒》义四面之坐，象四时也。

《三月》则成时，

《丧服四制》“丧有四制，变而从宜，取之四时也。”

《公羊隐公元年》“春王正月。”《传》：“春者何？岁之始也。”〈注〉以
上系元年，在王正月之上，知岁之始也。春者，天地开
辟之端，养生之首，法象所出，四时本名也。昏斗指东
方曰春，指南方曰夏，指西方曰“秋”，指北方曰冬。岁者，
总号其成名之称。《尚书》“以闰月定四时，成岁”是也。
隐公七年“秋七月”传：“《春秋》虽无事，首时过则书。”《春秋》
编年，四时具然后为年。〈注〉首，始也。时，四时也，过历也。
春以正月为始，夏以四月为始，秋以七月为始，冬以
十月为始。历一时无事，则书其始月，明王者当奉顺
四时之正也。

《左传》隐公五年春，公将如棠观鱼者，臧僖伯谏曰：“春
蒐、夏苗，秋狝、冬狩，皆于农隙以讲事也。”〈注〉蒐，索也，蒐
索禽兽之不孕者。苗，主除禽兽为苗害者。狝，杀也，取
杀为名，顺阴气也。狩，围守也。冬物毕成，获则取之，无
所择也。

桓公五年“秋，大雩”，书，不时也。“凡祀，启蛰而郊，龙见而
雩，始杀而尝，闭蛰而烝，过则书。”〈注〉此发雩祭之例，欲
显天时以指事言。“凡祀”，通下三句，天地宗庙之事也。
启蛰，夏正，建寅之月，祀天南郊，龙见，建巳之月，苍龙
宿之体，昏见东方，万物始盛，待雨而大，故祭天远为
百谷祈膏雨。建酉之月，阴气始杀，嘉谷始熟，故荐尝
于宗庙。建亥之月，昆虫闭户，万物皆成，可荐者众，故
烝祭宗庙，卜日有吉凶，过次节则书，以讥慢也。
僖公三年“春不雨，夏六月雨。”自十月不雨，至于五月，
不曰旱，不为灾也。〈注〉《周》六月，夏四月，于播种五稼无
损。

僖公五年“春王正月辛亥，朔，日南至。”公既视朔，遂登
观台以望而书，礼也。凡分、至、启、闭必书，云物为备故
也。〈注〉“分春秋”，分至冬夏至启立春立夏，闭立秋立冬，
古人于此，皆望云气而书之，欲察妖祥而预为之备
也。

文公元年闰三月，非礼也。先王之正时也。“履端于始，
举正于中，归馀于终。履端于始，序则不愆。举正于中，
民则不惑。归馀于终，事则不悖。”〈注〉历法以十一月甲
子朔夜半冬至为历元，其时月日五星皆起于牵牛
初度，更无馀分，以此为步占之端，故云“履端于始。”每
岁有二十四气：立春、惊蛰、清明、立夏、芒种、小暑、立秋、
白露、寒露、立冬、大雪、小寒，谓之节气雨水春分谷雨、
小满、夏至大暑、处暑、秋分霜降、小雪、冬至大寒，谓之
“中气。”每月皆有中气，惟闰月独无中气。闰前之月，则
中气在晦日，闰后之月，则中气在朔日。举中气而正
月，则置闰不差矣，故云：“举正于中。”置闰之法，以气盈
朔虚而归日月之馀分。周天三百六十五度四分度之一，日之行也，日一度。自今年冬至至明年冬至，方
一周天，贯计三百六十五日零三个时辰，而一岁十
二个月，止有三百六十日，更有五日零三个时辰，无
所归著，是为日行之馀分。每岁只均分在二十四气
上，所谓气盈者也。月之行也，日十一度十九分度之
七，常以百十九日中强而与日合于朔，是每月又有
半日弱，无所归著，是为月行之馀分。故月不满三十
日而有大小尽焉，所谓朔虚者也。积日月之馀分，每
岁常馀十一日弱，故十九年而置七个闰月，是为一
章之数，故云“归馀于终。”开端不差，故时序无愆过；寒
暑不忒，故民心无疑惑。置闰得宜，则图为得所，故作
事无悖乱。

襄公二十六年，声子通使于晋，还如楚，令尹子木问
“晋大夫与楚孰贤？”对曰：“晋卿不如楚，其大夫则贤，皆
卿材也。如杞梓、皮革，自楚往也，虽楚有材，晋实用之。
闻之善为国者，赏不僭而刑不滥，赏僭则惧及淫人，
刑滥则惧及善人。若不幸而过，宁僭无滥，与其失善，
宁其利淫，无善人则国从之。古之治民者，劝赏而畏”
刑，恤民不倦。赏以春夏，刑以秋冬。今楚多淫刑，其大
夫逃死于四方，而为之谋主，以害楚国，不可救疗，所
谓不能也。〈注〉劝赏，乐行赏也；畏刑，惮用刑也。春夏生
长，故赏；秋冬肃杀，故刑。楚多淫刑，妨贤害国，以成不
可治疗之疾，此所谓“楚人不能用其材”也。

昭公元年，晋侯求医于秦，秦伯使医和视之，曰：“疾不
可为也，天有六气，阴阳、风、雨、晦、明也，分为四时，序为
五节，过则为菑。今君不节不时，能无及此乎？”〈注〉六气
之化，分为春温、夏热、秋凉、冬寒之时，序此四时以为
五行之节。计一年三百六十五日，春木、夏火、秋金、冬
水，各主七十二日。土无定方，分主四季之末，各十八
日，亦七十二日。受用六气，有过度者则生六疾。
昭公四年，大雨雹。季武子问于申丰曰：“雹可御乎？”对
曰：“圣人在上无雹，虽有不为菑。古者日在北陆而藏
冰，西陆朝觌而出之。夫冰以风壮而以风出，其藏之
也周，共用之也遍，则冬无愆阳，夏无伏阴，春无凄风，
秋无苦雨，雷出不震，无菑霜雹，疠疾不降，民不夭札。”
《昭公七年》，晋侯谓伯瑕曰：“吾所问日食，从矣，可常乎？”
对曰：“不可，六物不同。”公曰：“何谓六物？”对曰：“岁时、日、目、
星辰，是谓也。”公曰：“多语寡人，辰而莫同，何谓辰？”对曰：
“日月之会是谓辰，故以配日。”〈注〉多，详也。《莫同》，言辰以
名多也。一岁日月十二会，从子至亥，所会谓之辰，以
子丑配甲乙之十干，明非一所也。

昭公十七年秋，郯子来朝，公与之宴。昭子问焉，曰：“少
皞氏鸟名官，何故也？”郯子曰：“吾祖也，我知之。昔者黄
帝氏以云纪，故为云师而云名；炎帝氏以火纪，故为
火师而火名；共工氏以水纪，故为水师而水名；太皞
氏以龙纪，故为龙师而龙名。我高祖少皞挚之立也，
凤鸟适至，故纪于鸟，为鸟师而为名。凤鸟氏，历正也；
元鸟氏，司分者也；伯赵氏，司至者也；青鸟氏，司启者
也；丹鸟氏，司闭者也。”〈注〉挚少，皞名。凤鸟，知天时，故以
名历正之官。元鸟，燕也，以春分来，秋分去，故以名，主
二分之官。伯赵，伯劳也，以夏至鸣，冬至止，故以名主
二至之官。青鸟，鸧，鹒也，以立春鸣，立夏止，故以名司
启之官。丹鸟，鸷雉也，以立秋来，立冬去，入大水为蜃，
故以名司闭之官。以上分至启闭，皆历正之属官。
九扈，为九农正，扈民无淫者也。〈注〉“春扈鳻鶞，相五土
之宜，趣民耕种者；夏扈窃元，趣民耘苗者；秋扈窃蓝，
趣民收敛者；冬扈窃黄，趣民盖藏者；棘扈窃丹，为巢
居鸟者；行扈唶唶书，为民驱鸟者；宵扈啧啧，夜为农
驱兽者；桑扈窃脂，为蚕驱雀者；老扈鷃鷃，趣民收麦，
令不得晏起者。”以《九扈》名农正之官，皆以教民事。扈，
止也，所以止民使不淫放也。

《周语》单襄公曰：“辰角见而雨毕，天根见而水涸，木见
而草木节解，驷见而陨霜，火见而清风戒寒。先王之
教曰：‘雨毕而除道，水涸而成梁，草木节解而备藏，陨
霜而冬裘具，清风至而修城郭宫室。《夏令》曰：‘九月除
道，十月成梁’。其时儆曰：‘收而场功，偫而畚挶’’。”营室之
中，土功其始。火之初见，期于司里。此先王所以不用
财贿而广施德于天下也。

王将铸无射，问律于伶州鸠。对曰：“六中之色也，名之
曰黄锺，所以宣养六气九德也。”〈注〉十一月曰“黄锺。”六
者，天地之中。天有六气，降生五味。天有六母，地有五
子，十一而天地毕矣，而六为中。故六律六吕而成天
道。黄锺，六律之首，故以六律正色，为黄锺之名，重元
正始之义也。六气，阴、阳、风、雨、晦明也。九德，水、火、金、木、
土、谷。正德，利用厚生也。十一月，阳伏于下，物始萌于。
五声为宫，含元处中，所以遍养六气九德之本。
二曰太簇，所以金奏，赞阳出滞也。〈注〉“《正月》曰太簇”，言
阳气太簇达于上也。正声为商，故为“金奏”，所以佐阳，
发出滞伏也。

三曰《姑洗》，所以修洁百物，考神纳宾也。〈注〉三月曰《姑
洗》，言阳气养生，洗濯枯秽，改柯易叶也。正声为“角。”是月至，物修洁，故用之宗庙，合致神人。用之享宴，可以
纳宾也。

四曰《蕤宾》，所以安靖神人，献酬交酢也。〈注〉五月曰“蕤
宾”，言阴气为主，委蕤于下，阳气盛长于上，有似于宾
主，故可用之。宗庙宾客，以安静神人，行酬酢也。
五曰《夷则》，所以咏歌；九则，平民无贰也。〈注〉《七月》曰《夷
则》，言万物既成，可法则也。故可以咏歌，九成之则，成
民之志，使无疑贰也。

六曰“无射”，所以宣布哲人之令德，示民轨仪也。〈注〉《九
月》曰“无射”，阳气收藏，万物无射见者，故可遍布前哲
之令德，示民道法也。

“《元闲》大吕”，助宣物也。〈注〉十二月曰：“大吕。”元一也。阴系
于阳，以黄锺为主，故曰《元闲》。以阳为首，不名其初，臣
归功于上之义也。大吕，助阳宣散物也。天气始于黄
锺，萌而赤，地受之于大吕，牙而白，成黄锺之功也。
二闲、夹锺，出四隙之细也。〈注〉“二月曰夹锺。”隙，闲也。夹
锺助阳。锺，聚也，细也。四隙，四时之闲气。微细者，春为
阳中，万物始生，四时之微气，皆始于春，春发而出之，
三时奉而成之，故夹锺出四时之微气也。

《三闲》中吕宣中气也。〈注〉四月曰《中吕》，阳气起于中，至
四月宣散于外。纯干用事，阴闭藏于内，所以助阳成
功也。

四闲林锺，和展百事，俾莫不任肃纯恪也。〈注〉《六月》曰
《林锺》。林，众也。言万物众盛也。“展审，俾使，肃速纯大。”恪，
敬也。言时务和审，百事无有伪诈，使之莫不任其职
事，速其功大敬其职也。

五闲、南吕，赞阳秀也。〈注〉八月曰《南吕》，荣而不实曰“秀。”
南，任也，阴任阳事，助成万物也。

“六闲应锺”，均利器用，俾应复也。〈注〉《十月》曰：“应锺”，言阴
应阳。月事万物锺聚，百嘉具备，时务均利，百官器用，
程度庶品，使皆应其礼，复其常也。

《鲁语》：“社而赋事，烝而献功。男女效绩，愆则有辟，古之
制也。”〈注〉社，春分祭社也。事农桑之属也。“冬祭曰烝，烝
而献五谷布帛之功也。”

《易川灵图》：“阳气出于东北，入于西北，发于孟春，毕于
孟冬。”

《易通卦验》：“人君冬至日，使八能之士，鼓黄锺之瑟，瑟
用槐木，长八尺一寸；夏至日，瑟用桑木，长五尺七寸。”
〈注〉槐取气上，桑取气下也。

王者必五时迎气者，以示人奉承天道，从时训人之
义。故《月令》“于四立日及季夏土德王日，各迎其王气
之神于其郊。其配祭以五人帝，春以太皞，夏以炎帝，
季夏以黄帝，秋以少昊，冬以颛顼。”

凡《六礼》板长尺二寸，以应十二月；博四寸，以象四时；
厚八分，以象八节。皆真书。

冬至鼓用马革。圆径八尺一寸。夏至鼓用牛〈又〉圆径
五尺七寸，〈注〉马，坎类。牛，离类。

《尚书帝命期》：“春鸟星昏中以种稷，夏火星昏中以种
黍菽。”

《尚书考灵曜》：“主春者鸟星昏中可以种稷；主夏者，心
星昏中可以种黍；主秋者，虚星昏中可以种麦；主冬
者，昴星昏中则入山，可以斩伐，具器械。王者南面而
坐，视四星之中者，而知民之缓急，急则不赋力役。”
地与星辰，俱有四游升降。四游者，自立春地与星辰
西游。春分西游之极地，虽西极升降正中，从此渐渐
而东，至春末复正。自立夏之后，北游夏至北游之极
地，则升降极下，至夏季复正。立秋之后，东游秋分东
游之极地，则升降正中，至秋季复正。立冬之后，南游
冬至南游之极地，则升降极上，冬季复正。此是“地及
星辰四游”之义也。

《尚书大传》：“夏以十三月为正，平旦为朔。殷以十二月
为正，鸡鸣为朔。周以十一月为正，夜半为朔。”

《诗纪历枢》：“阴阳之会，一岁再遇于南方者，以中夏；遇
于北方者，以中冬。”

《乐动声仪时》。“元气”者，受气于天，布之于地，以时出入
物者也。四时之节，动静各有分职，不得相越，谓调露
之乐也。〈注〉“调露”，调和致甘露也。使物茂长之乐。
《乐纬》：坎主冬至，乐用管；艮主立春，乐用埙；震主春分，
乐用鼓；巽主立夏，乐用笙；离主夏至，乐用弦；坤主立
秋，乐用磬；兑主秋分，乐用钟；干主立冬，乐用柷敔。此
八方之音。

《本草经》“上药一百二十种为君，主养命以应天。中药
一百二十种为臣，养性以应人。下药一百二十五种
为佐使，主治病以应地。三品合三百六十五种法，三
百六十五度，一度应一日，以成一岁。”

《古瑞命记》神农氏论芝云：“山川云雨、五行四时、阴阳
书夜之精，以生五色神芝，皆为圣王休祥焉。”

《黄帝宅经》：正月土气冲丁未方，二月坤，三月壬亥，四
月辛戊，五月干，六月寅甲，七月癸丑，八月艮，九月丙
己，十月辰乙，十一月巽，十二月申庚。

《黄帝兵法》，“战𩰚当从九天之上，击九地之下。春青龙夏朱雀、秋白虎、冬元武，四神为九天，其衡则九地也。
子午经十二时，忌立春、春分脾、立夏、夏至肺、立秋、秋
分肝、立冬、冬至心，四季十八日肾。”

《周髀筭经注》：“二至者，寒暑之极。二分者，阴阳之和。四
立者，生长收藏之始。是为八节。”

四章为“一蔀”，七十六岁。〈注〉蔀之言齐，同日月之分为
一蔀也。一岁之月，十二月，十九分月之七，通分内子
得二百三十五。一岁之日，三百六十五日四分日之
一，通之得一千四百六十一。分母不同，则子不齐，当
互乘之。以齐同之者，以日分母四乘月分，得九百四
十，即一蔀之月。以月分母十九，乘日分，得二万七千
七百五十九，即一蔀之日。以日月分母相乘，得七十
六，得一蔀之岁。以一岁之月除蔀月，得七十六岁。又
以一岁之日除蔀日，亦得七十六矣。岁月馀既终，日
分又尽，众残齐合，群数毕满，故谓之“蔀。”

二十蔀为“一遂”，遂千五百二十岁。〈注〉遂，竟也。言五行
之德，一终竟极，日月辰终也。《干凿度》曰：“至德之数，先
立金木水火土五，凡各三百四岁。五德运行，日月开
辟，甲子为蔀首，七十六岁。次得癸卯蔀，七十六岁；次
壬午蔀，七十六岁；次辛酉蔀，七十六岁。凡三百四岁，
木德也，主春生。次庚子蔀，七十六岁；次己卯蔀，七十
六岁；次戊午蔀，七十六岁；次丁酉蔀”，七十六岁，凡三
百四岁，金德也，主秋成。次丙子蔀七十六岁，次乙卯
蔀七十六岁，次甲午蔀七十六岁，次癸酉蔀七十六
岁，凡三百四岁，火德也，主夏长。次壬子蔀七十六岁，
次辛卯蔀七十六岁，次庚午蔀七十六岁，次己酉蔀
七十六岁，凡三百四岁，水德也，主冬藏。次戊子蔀七
十六岁，次丁卯蔀七十六岁，次丙午蔀七十六岁，次
乙酉蔀七十六岁，凡三百四岁，土德也，主致养其德，
四正子午卯酉，而朝四时焉。凡一千五百二十岁。终
一纪，复甲子，故谓之“遂。”

《三遂》为一首，首四千五百六十岁。〈注〉首，始也。言日月
五星，终而复始也。《考灵曜》曰：“日月首甲子冬至，日月
五星俱起牵牛初，日月若合璧，五星如联珠，青龙甲
寅摄提格，并四千五百六十岁积及初，故谓首也。”
七首为一极，极三万一千九百二十岁，生数皆终，万
物复始。〈注〉极，终也。言日月星辰，弦望晦朔，寒暑推移，
万物生育皆复始，故谓之“极。”

“小岁”者，十二月为一岁；“大岁”者，十三月为一岁。
《日复星》为一岁。〈注〉“冬至，日出在牵牛”，从牵牛，周牵牛，
则为一岁。

春分之日夜分以至秋分之日夜分极下，常有日光；
秋分之日夜分以至春分之日夜分极下，常无日光。
〈注〉春秋分者，昼夜等。春分至秋分，日内近极，故日光
照及也；秋分至春分，日外远极，故日光照不及也。
《六韬》将冬不服裘，夏不操扇，天雨不张幔盖，是谓“将
礼。”将不身服礼，无以知士卒寒暑也。

《汲冢周书武称解》：“春违其农，秋伐其穑，夏取其麦，冬
寒其衣服。春秋欲舒，冬夏欲亟，武之时也。”

《天武解》“伐有四时，一春违其农，二夏食其谷，三秋取
其刈，四冬冻其葆。”

《小开武解》“九纪，一辰以纪日，二宿以纪月，三日以纪
德，四月以纪刑，五春以纪生，六夏以纪长，七秋以纪
杀，八冬以纪藏，九岁以纪终。时候天视，可监时不失，
以知吉凶。”

《宝典》解三信：“一、春生夏长无私，民乃不迷。二、秋落冬
杀有常，政乃盛行。三、人治百物，物德其德，是谓信极。
大聚解，陂沟道路，藂苴丘坟，不可树谷者，树以材木。
春发枯槁，夏发叶荣，秋发实蔬，冬发薪蒸，以匡穷困。
揖其民力，相更为师。因其土宜，以为民资，此谓仁德。”
旦闻禹之禁，春三月，山林不登斧，以成草木之长；夏
三月，川泽不入网罟，以成鱼鳖之长，且以并农力执
成男女之功。夫然则有生而不失其宜，万物不失其
性，人不失其事，天不失其时，以成万财。万财既成，放
此为人，此谓“正德。”

王若欲求天下民，先设其利，而民自至。譬之若冬日
之阳，夏日之阴，不召而民自来，此谓“归德。”

《管子·治国》篇：“秋籴以五，春粜以束。”〈注〉谓富者秋时以
五籴之，至春出粜，便收其束矣。束，十疋也。

《宙合》篇：“春采生，秋采蓏，夏处阴，冬处阳。”此言圣人之
动静开阖，诎信浧濡，取与之必因于时也。

岁有春秋冬夏，月有上中下旬，日有朝暮，夜有昏晨，
半星辰序，各有其司，故曰“天不一时。”

《形势解》：“春者阳气始上，故万物生；夏者阳气毕上，故
万物长；秋者阴气始下，故万物收；冬者阴气毕下，故
万物藏。故春夏生长，秋冬收藏，四时之节也。”

《乘马篇》：“阴阳，春秋冬夏，阴阳之推移也。时之短长，阴
阳之利用也。日夜之易，阴阳之化也。”

《禽经》“毛协四时，春则毛弱，夏则稀少而改易；秋则刷
理，冬则更生，细毛自温。”

色合五方：仓鹰之属，以象东方木行；朱鸟之属，以象南方火行；黄鸟之属，应土行，以象季夏白鹭之属，以
象西方金行；元鸟之属，以象北方水行。

羽物变化，转于时令。仲春之节，鹰化为鸠。季春之节，
田鼠化为鴽。仲秋之节，鸠复化为鹰。季秋之节，雀入
大水化为蛤。孟冬之节，雉入大水化为蜃。《淮南子》曰：
“鳌化为鹑，鹑化为鹯，鹯化为布谷，布谷复为鹞。”顺节
令以变形也。

《家语礼运》篇：“夫礼之不同，不丰不杀，所以持情而合
危也。山者不使居川，渚者不使居，原用水火金木，饮
食必时。冬合男女，春颁爵位，必当年德，皆所顺也。”〈注〉
合《安礼》也。用水，渔入泽梁，乃溉灌。用火，季春出火，季
秋纳火也。用金，以时采受，以纳铜铁。用木斧斤，以时
入山林饮食，各随四时之道者也。

《五帝篇》：孔子曰：“昔也，丘闻诸老聃曰：天有五行，水、火、
金、木、土，分时化育，以成万物，其神谓之五帝。”〈注〉一岁
三百六十日，五行每行主七十二日，化生长育，一岁
之功，万物莫不受成。五帝五行之佐生物者。

《五帝德》篇：“祭五祀者，所以本事也。”〈注〉“户灶，中霤、门，行
也。春户以木，夏灶以火，中霤以土，秋门以金，冬行以
水”，各本其用事之神而祀之。

《文子道原》篇：老子曰：“大丈夫恬然无思，惔然无虑，以
天为盖，以地为车，以四时为马，以阴阳为御，行乎无
路，游乎无怠，出乎无门。”

《精诚篇》：“老子曰：‘冬日之阳，夏日之阴，万物归之而莫
之使极，自然至精之感，弗召自来，不去而往，窈窈冥
冥，不知所为者，而功自成’。”

《文子》曰：“春政不失，禾黍滋，夏政不失，雨降时，秋政不
失，民殷昌，冬政不失，国家宁康。”

《道德》篇：老子曰：“因春而生，因秋而杀，所生不德，所杀
不怨，则几于道矣。”

《上仁》篇：“老子曰：‘天地之气莫大于和’。”和者，阴阳调，日
月分，故万物春分而生，秋分而成。生与成，必得和之
精。故积阴不生，积阳不化，阴阳交接，乃能成和。
《上礼》篇：“老子曰：‘察四时孟仲季之序，以立长幼之节
而成官’。”

《列子黄帝篇》：“阴阳常调，日月常明，四时常若，风雨常
均，字育常时，年谷常丰。”

《殷汤篇》：“荆之南有冥灵者，以五百岁为春，五百岁为
秋。上古有大椿者，以八千岁为春，八千岁为秋。朽壤
之上有菌芝者，生于朝，死于晦。春夏之月有蠓蚋者，
因雨而生，随阳而死。”

《庄子大宗师》篇：“真人凄然似秋，煖然似春，喜怒通四
时，与物有宜，而莫知其极。”

《说剑篇》：“天子之剑，裹以四时，制以五行，论以刑德，开
以阴阳，持以春夏，行以秋冬。”

《天道》篇：“春夏先，秋冬后，四时之序也。”

《天运》篇：“调理四时，太和万物，四时迭起，万物循生。”
《知北游》篇：“天地有大美而不言，四时有明法而不议，
万物有成理而不说，圣人者，原天地之美而达万物
之理，是故至人无为，大圣不作，观于天地之谓也。”阴
阳四时运行，各得其序，万物畜而不知，此之谓本根，
可以观于天矣。

《庚桑楚》篇：“夫春气发而百草生，正得秋而万宝成。夫
春与秋，岂无得而然哉？大道已行矣。”

《尸子》谓“夏必长而蒜麦枯”，谓“冬必雕而竹柏茂。”日盛
阳宜暑，夏天未必无凉；日极阴宜寒，隆冬未必无暂
温也。

《鹖冠子》：“天用四时，地用五行，天子执一以居中央，调
以五音，正以六律，纪以度数，宰以刑德，从本至末，第
以甲乙。天始于元，地始于朔，四时始于历。故家里用
提，扁长用旬，乡师用节，县啬夫用月，郡大夫用气。分
所至，柱国用六律。里五日报扁，扁十日报乡，乡十五
日报县，县三十日报郡，郡四十五日报柱国，柱国六
十日以闻天子，天子七十二日遣使，勉有功罚。不知
此所以与天地总下情。六十日一上闻，上惠七十二
日一下究，此《天曲日术》也。”

《荀子王制篇》：“春耕夏耘，秋收冬藏，四者不失时，故五
谷不绝，而百姓有馀食也。污池渊沼川泽，谨其时禁，
故鱼鳖优多，而百姓有馀食也。斩伐养长，不失其时，
故山林不童，而百姓有馀材也。”

《天论》篇：“列星随旋，日月递照，四时代御，阴阳大化，风
雨博施，万物各得其和以生，各得其养以成，不见其
事而见其功，夫是之谓神。”

《赋》篇：“冬日作寒，夏日作暑，广大精神，请归之云。”
《韩非子解老》篇：“道者，万物之所然也。天得之以高，地
得之以藏，维斗得之，以成其威，日月得之以恒其光，
五常得之，以常其位，列星得之，以端其行，四时得之，
以御其变气。”

《关尹子九药》篇：“天不能冬莲春菊，是以圣人不违时。”
《吕氏春秋孟春纪去私》篇：“四时无私行也，行其德而
万物得遂长焉《仲春纪情欲》篇：“秋早寒则冬必暖，春多雨则夏必旱，
天地不能两，而况于人类乎？”
《季春纪尽数》篇：“天生阴阳，寒暑燥湿，四时之化，万物
之变，莫不为利，莫不为害。”〈注〉顺者利时，逆者害时。
《仲夏纪大乐篇》：“四时代兴，或暑或寒，或短或长，或柔
或刚，万物所出。造于太一，化于阴阳。”

《孝行览·义赏》篇：“春气至则草木产，秋气至则草木落。”
产与落或使之，非自然也。

《离俗览贵信篇》：“春之德风，风不信其华不盛，华不盛
则果实不生。夏之德暑，暑不信其土不肥，土不肥则
长遂不精。秋之德雨，雨不信其谷不坚，谷不坚则五
种不成。冬之德寒，寒不信其地不刚，地不刚则冻闭
不开。天地之大，四时之化，而犹不能以不信成物，又
况乎人事？”
似顺。《论有度》篇：“夏不衣裘，非爱裘也，煖有”馀也，冬不
用，非爱。也。清，有馀也。
《士容论上农》篇：“后妃率九嫔蚕于郊，桑于公田。是以
春秋冬夏皆有麻枲丝茧之功，以力妇教也。”

四时之禁，“山不敢伐材下木，泽人不敢灰僇缳网，罝
罦不敢出于门，罛罟不敢入于渊，泽非舟虞不敢缘”
名为害，其时也。

《史记天官书》：“北斗七星，所谓旋玑玉衡，以齐七政。杓
携龙角，衡殷南斗，魁枕参首，斗为帝车，运于中央，临
制四乡，分阴阳，建四时，均五行，移节度，定诸纪，皆系
于斗。”〈注〉杓，北斗柄也。龙角，东方宿。携，连也。衡，斗之中
央，殷中也。

“北方水，太阴之精，主冬。日壬癸。”刑失者，罚出辰星。以
其宿命国，是正四时。仲春春分，夕出郊奎、娄、胃东五
舍，为齐；仲夏夏至，夕出郊东井、舆鬼、柳东七舍，为楚；
仲秋秋分，夕出郊角、亢、氐、房东四舍，为汉；仲冬冬至，
晨出郊东方，与尾、箕、斗、牵牛俱西，为中国。其出入常
以辰、戌、丑、未。

“五星同色，天下偃兵，百姓宁昌。”春风秋雨，冬寒夏暑，
动摇常以此。

《太史公自序》：“夫阴阳四时八位、十二度、二十四节，各
有教令。”〈注〉“八位”，八卦位也。“十二度”，十二次也。“二十四
节”，就中气各有禁忌，谓日月也。

《史记索隐》：“岁行一次谓之岁星，十二岁而星一周天。”
《汉书·律历志》：“二十四铢而成两者，二十四气之象也；
十六两成斤者，四时乘四方之象也；四百八十两者，
六旬行八节之象也。三十斤成钧者，一月之象也；四
钧为石者，四时之象也；重百二十斤者，十二月之象
也。终于十二辰而复于子，黄锺之象也。千九百二十”
两者，阴阳之数也。“三百八十四爻”，五行之象也。“四万
六千八十铢”者，万一千五百二十物，历四时之象也。
而“岁功成就，五权谨矣。”

以阴阳言之，太阴者，北方，北伏也。阳气伏于下，于时
为冬，冬终也。物终臧乃可称。“水润下，知者谋”，谋者重，
故为权也。太阳者，南方，南任也。阳气任养物，于时为
夏，夏假也，物假大乃宣平。火炎上，礼者齐，齐者平，故
为衡也。少阴者，西方，西迁也。阴气迁落物，于时为秋，
秋𩏶也。物𩏶敛乃成孰金从革，改更也，义者成，成者
方，故为矩也。少阳者，东方，东动也。阳气动物，于时为
春。春，蠢也。物蠢生迺动，运木曲直。仁者生，生者圜，故
为规也。中央者，阴阳之内，四六之中，经纬通达，迺能
端直，于时为四季土，稼穑蕃息，信者诚，诚者直，故为
绳也。五则揆物，有轻重，圜、方、平、直，阴阳之义。四方四
时之体，五常五行之象。厥法有品，各顺其方而应其
行。职在“大行”，《鸿胪》掌之。

春为阳中，万物以生。秋为阴中，万物以成。

孟仲、季迭用事，为统首。

经元一以统始，《易》太极之首也。“春秋”二，以日岁，易两
仪之中也。于春每月书王，《易》三极之统也。于四时虽
亡，事必书。时月易四象之节也。时月以建分至启闭
之分，《易》八卦之位也。

四时寒暑，无形而运于下。

《董仲舒传》：“天道之大者在阴阳。阳为德，阴为刑，刑主
杀而德主生。是故阳常居大夏而以生育养长为事，
阴常居大冬而积于空虚不用之处。以此见天之任
德不任刑也。”天使阳出，布施于上而主岁功，使阴人
伏于下而时出佐阳。阳不得阴之助，亦不能独成岁
终。阳以成岁为名，此天意也。

《越绝书》：“天下之君，发号施令，必顺于四时。四时不正，
则阴阳不调，寒暑失常，如此则岁恶五谷不登。”圣王
施令，必审于四时，此至禁也。

贾谊《新书》悬弧之礼义：“东方之弧以梧，梧者，东方之
草，春木也，其牲以鸡；南方之弧以柳，柳者，南方之草，
夏木也，其牲以狗；中央之弧以桑，桑者，中央之木也，
其牲以牛；西方之弧以棘，棘者，西方之草，秋木也，其
牲以羊；北方之弧以枣，枣者，北方之草，冬木也，其牲
以彘《淮南子天文训》：“四时者，天之吏也。”

天有四时，以制十二月。人亦有四肢，以使十二节。天
有十二月，以制三百六十日。人亦有十二肢，以使三
百六十节。

天地之袭，精为阴阳；阴阳之专，精为四时，四时之散，
精为万物。积阳之热气生火，火气之精者为日；积阴
之寒气为水，水气之精者为月，日月之淫为精者为
星辰。

辰星正四时，常以二月春分，效奎、娄以五月夏至，效
东井。舆鬼以八月秋分效角、亢；以十一月冬至，效斗、
牵牛。

何谓八风？距日？冬至四十五日，条风至，条风至；四十
五日，明庶风至；明庶风至；四十五日，清明风至；清明
风至；四十五日，景风至，景风至；四十五日，凉风至，凉
风至；四十五日，阊阖风至；阊阖风至；四十五日，不周
风至；不周风至；四十五日，广莫风至。

“天有四时以成一岁，因而四之，四四十六，故十六两
而为一斤。”“三月而为一时”，“三十日为一月，故三十斤
为一钧。”“四时而为一岁，故四钧为一石。”

《墬形训》“照之以日月，经之以星辰，纪之以四时。”
《本经》训春肃秋荣，冬雷夏霜，皆贼气之所生。

《四时》者，“春生夏长，秋收冬藏，取予有节，出入有时，开
阖张歙，不失其叙，喜怒刚柔，不离其理。”

“秉太一”者，牢笼天地，弹压山川，含吐阴阳，伸曳四时，
纪纲八极，经纬六合，覆灵照导，普氾无私，翾飞蠕动，
莫不仰德而生。

《缪称训》：“天有四时，人有四用。”

《齐俗训》：“夫以一世之变，欲以耦化应时，譬犹冬被葛
而夏被裘。”

《氾论训》：“天地之气，莫大于和。和者阴阳调。日夜分而
生物，春分而生，秋分而成。生之与成，必得和之精。”
《兵略训》：“将军之心，滔滔如春。”如夏湫漻，如秋《典
凝》，如冬因形而与之化，随时而与之移。〈音旷。漻音辽。〉
《说林》训：“冬冰可折，夏木可结，时难得而易失。”

《泰族训》：“五帝三王立明堂之朝，行明堂之令，以调阴
阳之气，以和四时之节，以辟疾病之菑。”

天设日月，列星辰，调阴阳，张四时。日以暴之，夜以息
之，风以干之，雨露以濡之。其生物也，莫见其所养而
物长；其杀物也，莫见其所丧而物亡。此之谓神明。
《春秋繁露五行对篇》：水为冬，金为秋，土为季夏，火为
夏，木为春。春主生，夏主长，季夏主养，秋主收，冬主藏，
藏冬之所成也。

“土者，火之子也。五行莫贵于土。土之于四时，无所命
者，不与火分功名。木名春，火名夏，金名秋，水名冬。忠
臣之义，孝子之行取之土。土者，五行最贵者也。”
《为人者天地篇》：“人之好恶，化天之暖清；人之喜怒，化
天之寒暑；人之受命，化天之四时。”人生有喜怒哀乐
之答，春秋冬夏之类也。喜，春之答也；怒，秋之答也；乐，
夏之答也；“哀”，冬之答也。天之副在乎人，人之情性有
由天者矣。

天地之数，不能独以寒暑成岁，必有春夏秋冬
五行之义。篇“木居东方，而主春气，火居南方，而主夏
气，金居西方，而主秋气，水居北方，而主冬气，是故木
主生而金主杀，火主暑而水主寒，使人必以其序，官
人必以其能”，天之数也。土居中央，为之天润。土者，天
之股肱也。其德茂美，不可名以一时之事，故五行而
四时者，土兼之也；

《王道通篇》：“天常以爱利为意，以养为事，春秋冬夏皆
其用也。王者亦常以爱利天下为意，以安乐世为事，
好恶喜怒而备用也。然而主好恶喜怒，乃天之春夏
秋冬也。”

《阴阳位篇》：“夏出长于上，冬入化于下者，阳也；夏入守
虚地于下，冬出守虚位于上者，阴也。阳出实入实，阴
出空入空。天之任阳不任阴，好德不好刑如是也。故
阴阳终岁各一出。”

《阴阳终始篇》：“春夏阳多而阴少，秋冬阳少而阴多。多
少无常，未尝不分而相散也。”

“至春，少阳东出就木，与之俱生；至夏，太阳南出就火，
与之俱煖。此非各就其类而与之相起，与少阳就木，
太阳就火，火不相称，各就其正，此非正其伦与？”至于
秋时，少阴兴，而不得以秋从金，从金而伤火，功虽不
得以从金，亦以秋出于西方，俛其处而适其事，以成
岁功。此非权与阴之行，固常居虚而不得居实，至于
冬而止。空虚太阳乃得北就其类而与水起寒。是故
天之道有伦有经。有权。

《天道无二篇》，阴与阳相反之物也。故或出或入，或右
或左，春俱南，秋俱北，夏交于前，冬交于后，并行而不
同路，交会而各代理。此其文与天之道有一出一入，
一休一伏，其度一也。

“阳出而积于夏，任德以岁事也；阴出而积于冬，错刑
于空处也《人副天数篇》：“天以终岁之数，成人之身，故小节三百
六十六，副日数也；大节十二分，副月数也。内有五藏，
副五行数也；外有四肢，副四时数也；乍视乍暝，副昼
夜也；乍刚乍柔，副冬夏也；乍哀乍乐，副阴阳也；心有
计虑，副度数也；行有伦理，副天地也。”

《四祭》篇：“古者岁四祭。四祭者，因四时之所生孰而祭
其先祖父母也。故春曰祠，夏曰礿，秋曰尝，冬曰蒸，此
言不失其时，以奉祀先祖也。祠者，以正月始食韭也；
礿者，以四月食麦也；尝者，以七月尝黍稷也；蒸者，以
十月进初稻也。此天之经也，地之义也。孝子孝妇，缘
天之时，因地之利，已受命而王，必先祭天，乃行王事。”
《祭义》篇：“五谷，食物之性也，天之所以为赐人也。宗庙
止四时之所成，受赐而荐之宗庙，敬之性也，于祭之
而宜矣。宗庙之祭物之厚，无上也。春上豆实，夏上尊
实，秋上杌实，冬上敦实。豆实，韭也。春之始所生也。尊
实，面也，夏之所受初也，杌实，黍也，秋之所先成也。敦
实，稻也。冬之所毕熟也。始生故曰祠”，善其可也。夏约
故曰“礿”，贵所初礿也。先成故曰“尝”，尝言甘也。毕熟故
曰“蒸”，蒸言众也。奉四时所受于天者而上之，为上祭，
贵天赐且尊宗庙也。

《循天之道》篇：“天有两和，以成二中，岁立其中，用之无
穷。”是北方之中，用合阴而物始动于下；南方之中，用
合阳而养始美于其上。动于下者，不得东方之和，不
能生中，春是也；其养于上者，不得西方之和，不能成
中，秋是也。

法阴与阳。阳气起于北方，至南方而盛，盛极而合乎
阴；阴气起乎中夏，至中冬而盛，盛极而合乎阳。不盛
不合。是故十月而俱盛，终岁而乃再合。天地久节，以
此为常。

阴阳之会，冬合北方而物动于下，夏合南方而物动
于上。上下之大动，皆在日至之后，为寒则凝水冽地，
为热则焦沙烂石。气之精至于是，故天地之化，“春气
生而百物皆出，夏气养而百物皆长，秋气杀而百物
皆死，冬气收而百物皆藏。”

“法天”者，乃法人之辨。天之道，向秋冬而阴来，向春夏
而阴去，是故古之人“霜降而迎女，冰泮而杀内”，与阴
居近，与阳远也。

《大戴礼记》：“古之为路车也。盖圆以象天，二十八橑以
象列星轸方以象地，三十辐以象月。故仰观天文，俯
察地理。前视则睹鸾和之声，侧听则观四时之运。”
京氏《易略》：“立春正月节在寅，坎卦初六、立秋同用。雨
水正月中在丑，巽卦初六、处暑同用。惊蛰二月节在
子，震卦初九、白露同用。春分二月中在亥，兑卦九四、
秋分同用，清明三月节在戌，艮卦六四，寒露同用，谷
雨三月中在酉，离卦九四，霜降同用，立夏，四月节在
申，坎卦六四，立冬同用，小满，四月中在未，巽卦六四，
小雪同用，芒种，五月节在午，《干》宫九四，大雪同用，夏
至，五月中在巳”，《兑》宫初九，冬至同用，小暑，六月节在
辰，《艮》宫初六，小寒同用，大暑，六月中在卯，离宫初九，
大寒同用。

《盐铁论·论菑篇》：“江都相董生推言：阴阳四时相继，父
生之，子养之，母成之，子藏之。故春生仁，夏长德，秋成
义，冬藏礼。此四时之序，圣人之所则也。”

“天道好生恶杀，好赏恶罚，故使阳居于实而宣德施，
阴藏于虚而为阳佐辅。阳刚阴柔，季不能加孟”，此天
贱冬而贵春，申阳屈阴，故王者南面而听天下，背阴
向阳，前德而后刑也。霜雪晚至，五谷犹成；电雾夏陨，
万物皆伤。由此观之，严刑以治国，犹任秋冬以成谷
也。故法令者，治恶之具也，而非至治之风也。

《氾胜之书》，耕之本在于趣时和土，务粪泽，旱锄获。春
冻解，地气始通，土一和解。夏至天气始暑，阳气始盛，
土复解。夏至后九十日昼夜分，天地气和，以此时耕
田，一而当五，名曰“膏泽”，皆得时功。

秋无雨而耕，绝土气，土坚垎，名曰“脂田。”及盛冬耕，泄
阴气，土枯燥，名曰“脯田。”脯田与脂田皆伤田，二岁不
起稼，则一岁休之。

凡爱田，常以五月耕，六月再耕，七月勿耕，谨摩平以
待种时。五月耕，一当三；六月耕，一当再。若七月耕，五
不当一。

冬雨，雪止，辄以躙之掩地雪，勿使从风飞去，后雪复
躙之，则立春保泽，冻虫死，来年宜稼。得时之和，适地
之宜。田虽薄恶，亩可收十石。

小豆忌卯，稻麻忌辰，禾忌丙，黍忌丑，秫忌寅未，小麦
忌戌，大麦忌子，大豆忌申卯，凡九谷有忌日种之，不
忌则多伤败。

《说苑辨物篇》：“五星，一曰岁星，二曰荧惑，三曰镇星，四
曰太白，五曰辰星。欃枪、彗、孛、旬始、柱矢、蚩尤之旗，皆
五星盈缩之所生也。五星之所犯，各以金木水火土
为占。春秋冬夏，伏见有时。失其常，离其时，则为变异。
得其时，居其常，是谓吉祥。”

古者，有主四时者：主春者张，昏而中可以种谷，上告于天子，下布之民；主夏者大火，昏而中可以种黍菽，
上告于天子，下布之民；主秋者虚，昏而中可以种麦，
上告于天子，下布之民；主冬者昴，昏而中可以斩伐
田猎，盖藏，上告之天子，下布之民。故天子南而视四
星之中，知民之缓急，急则不赋籍，不举力役。《书》曰：“敬
授民时。”《诗》曰：“物其有矣，维其时矣。”物之所以有而不
绝者，以其动之时也。

《修文》篇：“大圣至治之世，天地之气，合以生风，日至则
日行其风，以生十二律。故仲冬短至则生黄锺，季冬
生大吕，孟春生太簇，仲春生夹锺，季春生姑洗，孟夏
生仲吕，仲夏生蕤宾，季夏生林锺，孟秋生夷则，仲秋
生南吕，季秋生无射，孟冬生应锺。天地之风气正，十
二律至也。”

《通占大象历星经》：“六甲六星在华盖之下，扛星之旁，
主分阴阳而配于节候出入，故在帝座旁，所布政教
而授农时也。”

《吴越春秋》：“春种八谷，夏长而养，秋成而聚，冬蓄而藏。”
《后汉书律历志》：“日周于天，一寒一暑，四时备成，万物
毕改，摄提迁次，青龙移辰，谓之岁。”“岁首至也，月首朔
也。至朔同日谓之章，同在日首谓之蔀，蔀终六旬谓
之纪，岁朔又复谓之元。”

日行北陆谓之冬，东陆谓之春，南陆谓之夏，西陆谓
之秋。

《白虎通辟雍》篇：“明堂上圆下方，八窗四闼。布政之宫，
在国之阳。上圆法天，下方法地，八窗象八风，四闼法
四时，九室法九州，十二坐，法十二月，三十六户，法三
十六雨，七十二牖，法七十二风。”

《五祀》篇：“祭五祀所以岁一遍何？顺五行也。故春祭户，
户者人所出入，亦春万物始触户而出也。夏祭灶者，
火之主人所以自养也。夏亦火王，长养万物。秋祭门，
门以闭藏自固也。秋亦万物成熟，内备自守也。冬祭
井，井者水之生藏任地中，冬亦水王，万物伏藏。六月
祭中霤，中霤者，象土在中央也。六月亦土王也。”
《巡狩》篇：巡狩所以四时何？当承宗庙，故不逾时也。以
夏之仲月者，同律度，当得其中也。二月、八月昼夜分，
五月、十一月阴阳终。《尚书》曰：“二月东巡狩，至于岱宗，
柴；五月南巡狩，至于南岳；八月西巡狩，至于西岳；十
有一月朔巡狩，至于北岳。”所以五岁巡狩何？为太烦
也，过五年为太疏也。因天道时有所生，岁有所成。三
岁一闰，天道小备。“五岁再闰”，天道大备。故“五岁一巡
狩，三年小备。”二伯出述职，黜陟一年。物有终始，岁有
所成。方伯行国，时有所生，诸侯行邑。

《论衡雷虚》篇：“正月阳动，故正月始雷，五月阳盛，故五
月雷迅；秋冬阳衰，故秋冬雷潜。”

《祭意》篇：“雩之礼，为民祈谷雨，祈谷实也。春求实，一岁
再祀，盖重谷也。春以二月，秋以八月。”

《商虫篇》：“夫虫之生也。必依温湿。温湿之气。常在春夏。
秋冬之气。寒而干燥。虫未曾生。”

《是应篇》。夫蓂，草之实也，犹豆之有荚也。春夏未生，其
生必于秋末。冬月隆寒，霜雪霣零，万物皆枯，儒者敢
谓蓂荚达冬，独不死乎？如与万物俱生俱死，荚成而
以秋末，是则季秋独察荚，春夏冬三时，不得案也。
《说文》：“卯为春门，万物已出；酉为秋门，万物已入。”
《四民月令》：“自正月以终季夏，不可伐木，必生蠹虫。”或
曰其月“无壬子日，以上旬伐之，虽春夏不蠹，犹有剖
析开解之害。又犯时令，非急勿伐。十一月伐竹木
独断。天子父事天，母事地，兄事日，姊事月。”常以春分
朝日于东门之外，示有所尊训民人事君之道也。秋
分夕月于西门之外，别阴阳之义也。

天子之庙七，诸侯之庙五，皆月祭之。大夫之庙三，四
时祭之。士一庙，上士二庙，亦四时祭之。府史以下及
庶人皆无庙，四时祭于寝也。

五祀之别名。门：秋为少阴，其气收成，祀之于门户。春
为少阳，其气始出生养，祀之于户行。冬为太阴，盛寒
为水，祀之于行灶。“夏为太阳，其气长养，祀之于灶中
霤。季夏之月，土气始盛，其祀中霤。”

春扈氏农正趣民耕种；夏扈氏农正趣民芸除；秋扈
氏农正趣民收敛；冬扈氏农正趣民盖藏；

宗庙所歌，施之别名。《思文》一章，祀后稷配天之所歌
也。《噫嘻》一章，春夏祈谷于上帝之所歌也。《丰年》一章，
蒸尝秋冬之所歌也。《潜》一章，季冬荐鱼，春献鲔之所
歌也。《载芟》一章，春籍田，祈社稷之所歌也。《良耜》一章，
秋报社稷之所歌也。

《旧仪》，三公以下月朝后省，常以六月朔、十月朔旦朝，
后又以盛暑省六月朝，故今独以为正月、十月朔朝
也。

《月令章句》：“天之道，阴阳各有少太。是生四时。少阳为
春，太阳为夏。少阴为秋。太阴为冬。”

徐干《中论》：“名之系于实也，犹物之系于时也。生物春
也，吐华夏也；布叶秋也，凋零冬也。成实斯无为而自

至阴动于下，推阳而上之，故大热于上。故《易》云：‘日月
运行，一寒一暑。日在牵牛则寒，在东井则暑。牵牛外
宿，远人，故寒；东井内宿，近人，故温也’。”

杜预《春秋序》：“《春秋》者，鲁史记之名也。记事者必表年
以首事，年有四时，故错举以为所记之名也。”

《晋书天文志》：“北斗七星，在太微北，七政之枢机，阴阳
之元本也。故运乎天中而临制四方，以建四时而均
五行也。”

《抱朴子用刑》篇：“天地之道，不徒纯仁，故青阳阐陶育
之和，素秋厉肃杀之威，融风扇则枯瘁摅藻，白露零
则繁英雕零，是以品物阜焉，岁功成焉。”

《广譬》篇：“明君赏犹春雨，而无霖淫之失；罚拟秋霜，而
无诡时之严。”

郭象《翼庄》：“圣人之在天下，暖然若阳春之自和，故润
泽者不谢；凄乎若秋霜之自降，故凋落者不怨。”
宗炳《诗序》：“恒山风井如瓮，春分后出，秋分后入。”
《永嘉记》：“永嘉有八辈蚕：一曰蚖珍蚕，三月绩；二曰柘
蚕，四月初绩；三曰蚖蚕，四月绩；四曰爱珍蚕，五月绩；
五曰爱蚕，六月末绩。六月寒珍蚕，七月绩；七曰四出
蚕，九月初”绩。八曰寒蚕，十月绩。凡蚕再熟者，前辈皆
谓之“珍。”

《名医别录》：“上品药性，亦能遣疾，但势力和厚，不为速
攻，岁月常服，必获大益。病既愈矣，命亦兼中。天道仁
育，故曰应天。一百二十种，谓寅、卯、辰、巳之月，法万物
生荣时也。中品药性，祛患为速，延龄为缓，人怀性情，
故曰应人。一百二十种，谓午、未、申、酉之月，法万物成
熟时也。下品药性，专主攻击，不可常服，疾愈即止，地”
体收杀，故曰“应地。”一百二十五种，谓戌、亥、子、丑之月，
法万物枯藏时也。

《三礼义宗》：“岁者，依中气一周以为一岁；年者，依日月
十二会以为一年。中朔大小不齐，故有岁年之异。
天子诸侯宫寝之制，若春气三月之中，居正寝，退息
之时，常居东北之寝。三月之末，土王之日，则居中寝；
夏之三月，则居东南之寝；秋之三月，则居西南之寝；
冬之三月，则居西北之寝。此三时后，土王之日，亦各
居”中寝，以从时候。

“天子九门”，法《阳九》之义。宫门有五法五行，外门有四
法四时。

大蜡，“尽天地四时之神而祭之，其乐亦尽用四时之
调。”

《漏刻经》定“太阳出没法，正月出乙入庚方，二八出兔
入鸡场，三七发甲入辛地，四六生寅入犬藏，五月生
艮归干上，仲冬出巽入坤方，惟有十与十二月，出辰
入申仔细详。”

《关氏易传》乾坤之策义，阴阳三五，每一五而变七十
二候，二五而变三十六旬，三五而变二十四气。
《齐民要术》，凡秋耕欲深，春夏欲浅，犁欲廉，劳欲再，秋
耕䅖青者为上。
魏文侯曰：“民春以力耕，夏以镪耘，秋以收敛。”

凡春种欲深，宜曳重挞。夏种欲浅，直置自生。〈注〉春风
冷生迟，不曳挞则根虚，虽生辄死。夏气热而生速。曳
挞遇雨必坚垎其泽，泽多者，或亦不须挞。必欲挞者，
宜须待白背湿挞，令地坚硬故也。

春伐枯槁，夏取果蓏，秋蓄蔬食，冬伐薪蒸，以为民糍。
故先王之政，“四海之云至而修封疆，虾蟆鸣，燕降而
通路除道矣。”阴降百泉，则修桥梁；昏张中则务种谷，
大火中则种黍菽，虚中即种宿麦，昴星中则收敛蓄
积。伐薪木所以应时修备，富国利民。霜降而树谷，冰
泮而求获，欲得食则难矣。

《崔寔》曰：“三月清明节后十日，封生姜。至四月立夏后，
蚕大食芽生，可种之。九月藏茈姜、蘘荷。其岁若温，皆
待十月。”〈生姜谓之茈姜〉

大小麦皆须五月、六月暵地穬麦非良地，则不须种。
“八月中戊社前种者为上时，下戊前为中时，八月末、
九月初为下时。”小麦宜下种。“八月上戊社前为上时，
中戊前为中时，下戊前为下时。正月、二月，劳而锄之，
三月、四月，锋而更锄。”

旱稻，“用下田白土胜黑土。”凡下田停水处，燥则坚垎，
湿则污泥。不问秋夏，候水尽地白，背时速耕，杷劳频
烦令熟。二月半种为上时，三月为中时，四月初及半
为下时。

“二月、三月种者为植禾；四月、五月种者为穉禾。”“二月
上旬，及麻菩杨生种者，为上时；三月上旬及清明节，
桃始花，为中时；四月上旬，及枣叶生，桑花落，为下时。”
岁道宜晚者，五月、六月初亦得。春种欲深，宜《曳重挞》；
夏种欲浅，直置自生。

刘子《履信》篇：“春之德风，风不信则花萼不茂，花萼不
茂则发生之德废。夏之德炎，炎不信则卉木不长，卉
木不长则长赢之德废。秋之德雨，雨不信则百谷不
实，百谷不实则收成之德废。冬之德寒，寒不信则水土不坚，水土不坚则安静之德废。以天地之灵，气候
不信，四时犹废，而况于人乎？”
《赏罚》篇：“天以晷数成岁，国以法教为治。”晷运于天，则
时成于地；法动于上，则治成于人。晷之运也，先春后
秋，法之动也，先赏后罚。是以温风发春，所以动萌华
也；寒露降秋，所以陨茂叶也；明赏有德，所以劝善人
也；显罚有过，所以禁下奸也。

《文武篇》：“盛暑炎蒸，必藉凉风；寒交冰结，必处温室。夏
不御毡，非憎恶之炎有馀也；冬不卧簟，非怨仇之凉
自足也。不以春日迟迟而毁羔裀，秋露洒叶而别笋
席。”

《诫盈》篇：“四时之序，节满即谢；五行之性，功成必退。故
阳极而阴降，阴极而阳升，日中则昃，月盈则亏，此天
之常道也。”

《言苑》篇：“阳气主生，物所乐也；阴气主杀，物所憾也。故
春葩含日以笑，秋叶泫露如泣。”

天无情于生死，则不可以情而憾怨。故“暄然而春，荣
华者不谢；凄然而秋，凋零者不憾。荣凋有命，困遇有
期。故春蕊虽茂，假朝露而抽翠；秋叶诚危，因微风而
飘零。”

《隋书音乐志》：“姑洗为春，蕤宾为夏，南吕为秋，应钟为
冬，是为四时。”

《皇览》：“迎气四时之乐，唱以角征商、羽。春唱角舞羽翟，
夏唱征舞鼓𩊠，秋唱商舞干戚，冬唱羽舞干戈。”
《尚书正义》：“一岁三百六十五日有馀，分为十二月，有
二十四气。一为节气，谓月初也；一为中气，谓月半也。”
《毛诗正义》：计春秋漏刻，多少正等，而秋言凄凄，春言
迟迟者，阴阳之气，感人不同。张衡《西京赋》云：“人在阳
则舒，在阴则惨。”然则人遇春暄，则四体舒泰。春觉昼
景之稍长，谓日行迟缓，故以迟迟言之。及遇秋景，四
体褊躁，不见日行急促，唯觉寒气袭人，故以凄凄言
之。凄凄是凉，迟迟是暄也。

《春秋正义序》：“四时序，则玉烛调于上；三才协，则宝命
昌于下。”

《旧唐书百官志》：“门下省起居郎，掌起居注，录天子之
言动法度，以修记事之史。凡记事之制，以事系日，以
日系月，以月系时，以时系年，必书其朔日甲乙，以纪
历数。”

《元女房中经》王相日：“春甲乙，夏丙丁，秋庚辛，冬壬癸。”
《朝野佥载》：“春雨甲子，赤地千里；夏雨甲子，乘船入市；
秋雨甲子，禾头生耳；冬雨甲子，牛羊冻死。”

《通典》：周制，三载考绩，三考黜陟。其训曰：“三岁而小，考
其功也。小考者，正职而行事也；九岁而大，考有功也。
大考者，黜无职而赏有功也。”

《唐国史补》：“德宗建中元年，贬御史中丞元令柔，二年，
贬御史中丞袁高。三年，贬御史中丞严郢。四年，贬御
史中丞杨项。皆四月晦”，谈者为异。及元和擒刘辟、李
锜、吴元济，行大刑者皆十一月朔，岂偶然哉？

江淮船溯流而上，常待东北风，谓之“信风。”七八月有
上信风，三月有鸟信风，五月有《麦信风》。

元包《运蓍》篇：“混茫既判，天地辟矣。天地既辟，三统分
矣。三统既分，四时序矣。四时既序，闰斯生矣。正闰相
生，数无穷矣。”

《遁甲书》，阳遁九局，阴遁九局。自冬至以后用阳遁，夏
至以后用阴遁。

《望气经》四时无言，以寒暑变节。

二分、《二至必占》云气，“黄云如覆车，五谷大熟，青云致
虫，白云致盗乌，黑云多水，赤云有火。”

《续博物志》：“正月勿食生葱，三月勿食小蒜，四月勿食
大蒜，五月勿食薤。六月、七月勿食茱萸，成血痢。八九
月勿食姜并肝心肺。十月勿食椒。十一月、十二月勿
食戴甲之物并脾胃。”

《三礼图》“龟以上春灼后左，夏灼前左，秋灼前右，冬灼
后右。”

《宋史礼志》：“九宫定位，设祭以四孟，随岁改位行棋，谓
之飞位。”

《皇极经世观物内篇》：“三皇之世如春，五帝之世如夏，
三王之世如秋，五霸之世如冬；如春，温如也，如夏燠
如也，如秋凄如也，如冬，冽如也。”

春夏秋冬者，昊天之时也；《易》《书》《诗》《春秋》者，圣人之经
也。天时不差，则岁功成矣；圣经不忒，则君德成矣。〈注〉
《天时》《圣经》，其道一也，“岁功君德”，由此而成矣。

“元之元以春行春之时也，元之会以春行夏之时也，
元之运以春行秋之时也，元之世以春行冬之时也，
会之元以夏行春之时也，会之会以夏行夏之时也，
会之运以夏行秋之时也，会之世以夏行冬之时也，
运之元以秋行春之时也，运之会以秋行夏之时也，
运之运以秋行秋之时也，运之世以秋行冬之时也。
‘世之元’”以冬行春之时也，“世之会”以冬行夏之时也，
“世之运”以冬行秋之时也，“世之世以冬行冬之时也。”
〈注〉“春夏秋冬”，一岁之运，其变如此，在天运亦然，不过乎阴阳消长而已。

《观物外篇》：阳爻，昼数也，阴爻，夜数也。天地相衔，阴阳
相交，故“书夜相离”，刚柔相错。春夏阳也，故昼数多、夜
数少。秋冬阴也，故昼数少、夜数多。

夏则日随斗而北，冬则日随斗而南。故天地交而寒
暑和，寒暑和而物乃生也。

元者春也，仁也。春者时之始，仁者德之长。时则未盛
而德足以长人，故言德而不言时。亨者夏也，礼也。夏
者时之盛，礼者德之文，盛则必衰，而文不足救之，故
言时而不言德。利者秋也，义也，秋者时之成。义者德
之方，万物方成而获利。义者不通于利，故言时而不
言德也。贞者冬也，智也。冬者时之末，智者德之衰。正
则吉，不正则凶，故言德而不言时也。

《干》者，干之义，阳也。支者枝之义，阴也。干十而支十二，
是阳数中有阴，阴数中有阳也。〈注〉乙、丁、己、辛、癸，阳数
中有阴也；子、寅、辰、午、申、戌，阴数中有阳也。

“冬至之后为呼，夏至之后为吸”，此天地一岁之呼吸
也。

《渔樵问答》渔者谓樵者曰：“春为阳始，夏为阳极，秋为
阴始，冬为阴极。阳始则温，阳极则热，阴始则凉，阴极
则寒。温则生物，热则长物，凉则收物，寒则杀物。皆一
气，其别而为四焉。其生万物也亦然。”

邵子曰：“冬至之子中，阴之极，春分之卯中，阳之中，夏
至之午中阳之极；秋分之酉中，阴之中。凡三百六十，
中分之则一百八十，此二至二分相去之数也。”
《潜虚行图》，馀，终也。天过其度，日之馀也；朔不满气，月
之馀也；日不复次，岁之馀也。

“日息于夜，月息于晦，鸟兽息于蛰，草木息于根，为此
者谁曰天地。天地犹有所息，而况于人乎？”
《懒真子》录：“世言‘五角六张’”，此古语也。尝记开元中，有
人忘其姓名，献俳文于明皇，其略云：“说甚三皇五帝，
不如来告三郎。既是千年一遇，且莫五角六张。”三郎
即明皇也。明皇兄弟六人，一人早亡，故明皇为太子
时号五王，宅。宁王、薛王，明皇兄也；申王、岐王，明皇弟
也，故谓之“三郎。”“五角、六张”，谓五日遇角宿，六日遇张
宿。此两日作事多不成。然一年之中不过三四日。《绍
典》，癸丑岁只三日，四月五日角，七月二十六日张，十
月二十五日角。他皆仿此。

今之《僧尼戒牒》云：“知月黑白大小及结解夏之制”，皆
五印度之法也。中国以月晦为一月，而天竺以月满
为一月。唐《西域记》云：“月生至满谓之白月；月亏至晦
谓之黑月。”又其十二月所建，各以所直二十八宿名
之，如中国建寅之类是也。故夏三月，自四月十六日
至五月十五日，谓之额沙茶月，即鬼宿名也。自五月
“十六日至六月十五日，谓之室罗伐挐月，即柳星名
也。自六月十六日至七月十五日，谓之婆达罗钵陀
月”，即翼星名也。黑月或十四日，或十五日，月有大小
故也。故中国节气，与印度递争半月。中国以二十九
日为小尽，印度以十四日为小尽。中国之十六日，乃
印度之初一日也。然结夏之制，宜如《西域记》，用四月
十五日，乃属“道瑟吒月”，乃印度四月尽日也。仆因读
藏经，故谩录出之。

《云笈七签》：“麒麟生于火，游于土，春鸣曰归禾，夏鸣曰
扶幼，秋鸣曰养信。”

凡服气皆取子后午前者。春气行于经络。夏气行于
肌肉。秋气行于皮肤。冬气行于骨髓。

《梦溪笔谈》：“子丑至于戌亥，谓之十二辰者，一岁日月
十二会于东方，苍龙角亢之舍，起于辰，故于所首者
名之。”

《老学庵笔记》：今人谓后三日为“外后日”，意其俗语耳。
偶读《唐逸史裴老传》，乃有此语。裴，大历中人也，则此
语亦久矣。

《演繁》露旬之外日为远日。

《搜采异闻录》：“十五夜为半月，两半月为一月，三月为
一时，两时为一行，两行为一季，二年半为一双。此由
闰，故以闰月兼本月，此谓月双，非闰双也。以五年再
闰为闰双。”

历家以“雨水”为“正月中气，惊蛰”为“二月节，清明为三
月节，谷雨为三月中气。”而汉世之初，仍用秦所用，惊
蛰在雨水之前，谷雨在清明之前，至于太初始正之
云。

《路史》：“五月旱暵，人知为暑也，而阴实生之。十月冰霰，
人知为寒也，而阳实始之。”

《事物纪原》：“伏羲初置元日，神农初置腊节，轩辕初置
二社，巫咸初置除夕节，周公初置上巳，秦德公初置
伏日，晋平公初置中秋，齐景公初置重阳、端午，楚怀
王初置七夕，秦始皇初置寒食，汉武帝初置三元，东
方朔初置人日。”

《农书》：“正月种麻枲，二月种粟脂。麻有早晚二种，三月
种早麻，四月种豆，五月中旬种晚麻，七夕以后种莱
菔、菘芥，八月社前即可种麦，经两社即倍收而坚好如此则种之有次第，所谓顺天之时也。”

《云麓漫抄》：《释氏智论》云：天帝释以大宝镜照四大神
洲，察人善恶，正、五、九月照南赡部洲，二、六、十月则照
东，三、七、十一月则照西，四、八、十二月则照北。唐太宗
崇其教，故正、五、九月禁食荤，百官不支羊钱，迄今不
改。阴阳家袭其说，不知其义，乃曰“臣下属商。”本朝以
火德，故臣下避之。其法始于唐，唐以土德，岂亦有所
避耶。

《西溪丛语》：谢惠连云：“漾舟陶嘉月。”王褒《九怀》云：“陶嘉
月兮总驾。”王逸云：“及吉时也。”

《玉海》：郑康成曰：“自正月尽四月，为岁之朝；自五月尽
八月，为岁之中；自九月至十二月，为岁之夕。”

臆乘《左传成公九年》云：“浃辰之间，楚克其三都。”辰指
十二辰，自子至亥也。《周礼天官》云：“浃日而敛之以甲。”
至甲为浃日，凡十一日也。

《齐东野语》：俗以每月初五、十四、二十三日为月忌，凡
事必避之，其说不经。后见卫道夫云问，前辈云：“说此
三日，即《河图》数之中宫五数耳。五为君象，故民庶不
可用。”

《癸辛杂识》：“周岁十二月，平分四时。或欲以二三月为
春，四、五、六、七月为夏，以八、九月为秋，十十、一、十二，并
来年正月为冬。何以言之？春生正月物未生，夏暑七
月暑未退，秋凉，九月与八月同；冬寒正月与十二月
同故也。”此说但据寒温而言，非谓气候也，亦自有理。
余则欲以二、三、四月为春，五、六、七月为夏，八、九、十月
为秋。十一十二来年正月为冬。如此始得寒温之正
耳。

《蠡海集天文类》：“春之风自下而升上，夏之风横行于
空中，即纸鸢以观之，春则能起，交夏则不能起矣。秋
之风自上而下降，木叶因之而陨落。冬之风著土而
行，是以吼地而生寒也。”

“人身类”人之身，随二气以相感。冬之日坎用事，阳在
内，喜嗜热物，滋其阳也；夏之日离用事，阴在内，喜嗜
冷物，益其阴也。各从其类耳。

《庶物类》，春之花，至残而飘零，得敷畅之气焉。秋之花，
至残而萎损，得收敛之气焉。

历数类百刻之说，众义纷纷，莫有定论。惟一说《类优》，
以为每刻得六十分，百刻共得六千分，散于十二时
该五百分，如此则一时占八刻零二十分，将八刻截
作初正，各四刻，却将二十分零数分作初初，正初微
刻各一十分也。又《赵缘督》一说，将十二时各分八刻，
计刻九十六刻为大刻，却将馀四刻每刻分作六十
“分，四刻作二百四十分，每一时中又得二十分为小
刻。”如此则一时之中得八大刻，复有二十分小刻，截
作初初、正初，各得一十分为微刻也。其他或以子午
二时各得十刻者，或以子午卯酉各得九刻者，或以
夜子时得四刻者，皆非也。然夜子时之说，只是在夜
半之前，故称夜子正，如冬至为起历“之端，而居中气，
其前亦系十一月也。是以夜子正在亥时之后，故只
有初刻而无正刻，子时却只有正刻而无初刻，其意
可见也。”

《星术》天盘十二宫，共百岁零六月。因详论数，用一二
三四五，以为水火木金土之生，总为十有五焉。九宫
之位，纵横皆十五，为生物之大数。欤是则十二宫俱
函十五之生数也。以日配之，共成一百八十日，是为
半年矣。况天盘不分男女同用，男数八，女数七，共成
十五。男迎女送，男子十六精通，女子十四经行，方始
成人

术家又一说，既不用四墓，则五行之中，土气遂绝，土
其可绝乎？盖正用四墓尔。“春二月木墓未，夏五月火
墓戌，秋八月金墓丑，冬十一月水墓辰”，乃四行休墓
于四季为德也。是以古今术家，兼取用之。况亥月用
乙，未月用申，则卯月必用未，不用申无疑矣。

气候类春之气，自下而升，故春色先于旷野。秋之气
自上而降，故秋色先于高林。

“月为阴，主乎水。日为阳，主乎气。月行至于子午之位
则极盛，故潮汐生焉；日行至于子午之位则极盛，故
寒暑甚焉。”夏为阳，夏之日午为酷暑。冬为阴，冬之夜
半为严寒。

“春夏之气飞腾，物因之而变化者亦然”，“青虫化为蝴
蝶，水虫化为蜻蜓”之类是也。“秋冬之气降潜，物因之
而变化者亦然”，“雀入大水为蛤，雉入大水为蜃”之类
是也。

九天九地之说。盖以气之升降而言。自春分气升于
天。九十日而极为夏至矣。故曰“九天。”自秋分气降于
地。九十日而极为冬至矣。故曰“九地。”是以二至为升
降始终之极位。

或问曰：“三春九夏之说，又曰三冬九秋者何？”答曰：“《易》
于东北为阳，西南为阴，故有三冬三春九秋九夏。三
为阳始，九为阳终，始为阳中之阳，终为阳中之阴故

三建，虽曰“天开于子，地辟于丑，人生于寅”，然却但以
冬至为一建，小寒为二建，大寒为三建也。何以知其
然也？盖造历始于冬至，察天气也。候花信之风，始于
小寒，察地气也。辩人身之气，始于大寒，以厥阴为首，
察人气也。岂非三建之气，只在于立春之前也。欤！
鬼神类或谓神明果有降诞乎，以义起者也。盖推扩
则可以通。“玉帝生于正月初九日者，阳数始于一而
极于九，原始要终也。元帝生于三月三日，一生二，二
生三，三生万物，水之气天一至三而始盛也。东岳生
于三月二十八日者，天三生木，地八成之，含两仪之
气于其中也。二十八日，四七也，四七乃少阳位也。九
天生于六月二十四日，六为阴数，四六”二十四，老阴
之策也。老阴变少阳，故应于“雷神”焉。

老氏之言交梨者，盖梨乃春花秋熟，外苍内白，虽雪
梨亦微苍，故曰“交梨，有金木交互之义。”

鼠璞。《月令》之书，自大挠作甲子，占斗所建，伶伦制十
二律，以节四时之度。尧命羲和，敬授人时；分四仲，以
定中星。析因夷隩，验之于人；孳尾希革，毛毨氄毛，占
之于鸟兽。东作南讹，西成朔易，应之于事，终之以允
釐百工，庶绩咸熙。此夏时之所由起。《夏小正》之书，辞
简理明，固巳备《月令》之体。周以农开国，犹以时令为
“先务。”大概具见。《七月》，

今俗人食三长月素。按《释氏智论》，天帝释以大宝镜
照四大神洲，每月一移，察人善恶。正五、九月，照南赡
部洲。唐人于此三月不行死刑，曰“三长月节镇。”因戒
屠宰不上官，是以天帝释为可欺也，妄诞可笑。然《月
令》于孟春，言无伤胎卵，毋聚大众，不可称兵。于仲夏，
言君子斋戒必掩身，毋躁，薄滋味，节嗜欲，静事毋刑。
“于《季秋》。”言“命众百官，无不务内”，以会天地之藏，无有
宣出，岂时令当然耶？

《清波杂志》正五九：仕宦者不交印，俗忌牢不可破。初
不知为藩镇开府，犒劳将佐，宰杀物命。设恐伤物命
固然，何独此三月？岂以浮屠氏谓此九十日为斋素
月耶？不经之甚。御肇除擢，无非日下供职，何尝问日
辰利不利？或曰：“历日上所书，黄道假也，君命到门，真
黄道也。”

《元史历志》：“推五行用事，各以四立之节为春木、夏火、
秋金、冬水首用事日，以土王策减四季中气，各得其
季土始用事日。”

《辍耕录》：求节气歌曰：“惊蛰五时二刻求，清明十时四
刻流。立夏一日三时六，芒种一日九时周。小暑二日
二时二，立秋二日七时四。白露三日零六刻，寒露三
日六时至。立冬三日十一二，大雪四日四时四，小寒
四日九时六。五日三时交新岁。节遇子时加一日，此
为捷法君须记。”

又一年约法云：“一周年三百六十五日零三时，一月
节三十日零五时二刻，半月一气十五日零二时五
刻。”

《丹铅总录》“钻燧改火”，四时而五物焉。朱子谓夏火太
盛，故再取此意料之言耳。先王取火，法五行也。春行
为木，榆柳色青，以象木也。木生火，夏行为火，枣杏色
赤，以象火也。火生土，季夏行为土，桑柘色黄，以象土
也。土生金，秋行为金，槐檀色白，以象金也。金生水，冬
行为水，柞楢色元，以象水也。四时平分，而夏乃有二
焉，何也？土位在中宫，而寄王于四时。季夏者，土之中
位，故《月令》于仲夏之后，列中央土，《素问》谓之“长夏”，是
其说也。统之则为四时，分之则为五行，五行各七十
二日，土分王于四时之末，各分十八日，合之亦七十
二日，总五行之七十二日，合三百六十而成一岁也。
《杨升庵集》：春、夏、秋、冬，《尧典》之四时也。《曲台礼》及《唐六
典》有五时之衣，则以木、火、金、水，分七十二日。土无定
位，各寄四时之末十八日，而中位在夏末秋初，《素问》
谓之长夏。《周礼》改火，季夏取桑柘之火，是五时也。
郎仁宝瑛云：“春之风自下而升上，纸鸢因之以起。夏
之风横行空中，故树杪多风声。秋之风自上而下，木
叶因之以陨。冬之风著”土而行，是以吼地而生寒。验
之良是。按春曰条风，言风所拂，津叶润茎，嘘枯吹生。
《易》曰：“润之以风雨。”是风亦有润。《楚辞》：“光风转蕙，汎崇
兰。”谓之光者，草木遇之而有光也。夏之风惟在半空，
故树杪有声，而暑气不解。至秋凉风至，则自上而下
矣。冬之风，觱发吼地而生寒。谚曰：“三九二十七，篱头
吹觱篥。”最有证

重为春神，曰勾芒；黎为夏神，曰祝融；勾龙为中央神，
曰后土；该为秋神，曰蓐收；修与熙为冬神，曰元冥。春
夏、中央、秋之神皆一人，而冬独有二者。盖冬于方为
朔，于卦为习；坎，于肾有左右，于器有权衡，于物有龟
蛇，于色有元黑，则官有修熙，宜矣。六壬家甲乙青龙，
丙丁朱雀，戊己勾陈，庚辛白虎，壬癸螣蛇，元武，亦此
理也。在《易》“元亨利贞。”元，大也；亨，通也；利，宜也；贞，正而
固也，贞亦两德。太元准《易》，“罔蒙”直“酋冥”，以配“元亨利贞”，而冬亦兼酋冥。

《汲古丛语》：“分至启闭，顺四时而成八节也。以其得阴
阳之中谓之分，以其当寒暑之极谓之至；以其生长
谓之启，以其收藏谓之闭。然则四孟启闭者，阴阳阖
辟之初，二至二分者，阴阳老少之变也。”

《偃曝馀谈》：“吾乡泖湖金泽寺傍多蒪，其名随时各异。
四月曰雉尾蒪，七、八月以前曰丝蒪，秋末冬初曰块
蒪，冬为猪蒪，又为龟蒪。”

赏心乐事：正月岁节家宴，立春日春盘、人日煎饼会，
玉照堂赏梅，天街观灯、诸馆赏灯，《丛奎阁山茶》《湖山
寻梅》，《揽月桥看新柳》，《安闲堂扫雪》。

二月，现乐堂、瑞香社日社饭：玉照堂西缃梅，南湖挑
菜，玉照堂东红梅，餐霞轩《樱桃花》，杏花庄杏花，南湖
泛舟，“群仙”绘幅楼前后球。〈一作楼前打球〉《绮互亭》·《千叶茶花》，
《马塍看花》。

三月生朝家宴，曲水流觞，花院，月丹花院桃柳，《寒食
郊游》：苍寒堂西绯碧桃，满霜亭北棣棠，碧宇观笋，芳
草亭观草，𩰚春堂牡丹芍药，宜雨亭千叶海棠，艳香
馆林檎花院紫牡丹，宜雨亭北黄蔷薇，现乐堂大花。
〈一作大茶〉《花院赏煮酒》，瀛峦胜处山；《花经寮》𩰚茶，群仙绘
幅楼《芍药》。

四月初八日，亦庵早斋，南湖放生，食糕糜，“芳草亭𩰚
草，芙蓉池新荷，蕊珠洞茶蘼，满霜亭菊花，玉照堂青
梅，艳香馆长春花，安闲堂紫笑，群仙，绘幅楼前玫瑰，
餐霞轩《樱桃诗》，禅堂盘子山丹花，南湖杂花，鸥渚亭
五色罂粟花。”

五月，清夏堂观鱼，听莺亭摘瓜，安闲堂解粽。重午节
泛蒲，“《烟波》《观碧芦》。”夏至日，鹅脔南湖萱花绮互亭火。
〈一作大〉《笑花》水北书院采𬞟，鸥渚亭五色蜀葵，清夏堂
杨梅丛奎阁前榴花，艳香馆《蜜林檎》。摘星轩枇杷，
《六月》，现乐堂南《白酒楼下避暑》，苍寒堂后碧莲碧宇，
竹林避暑，芙蓉池《赏荷花》，《约斋夏菊》，清夏堂《新荔枝》
《霞用食桃》。

七月，“《丛奎阁》前《乞巧》”，“餐霞轩五色凤仙花”，立秋日，《秋
叶》，《玉照堂玉簪》，《西湖荷花》，《南湖观鱼》，《应铉斋东葡萄》，
“《霞川水荭》，《珍林剥枣》。”

八月，《湖山寻桂》《现乐亭》《秋花社日糕会众》：“《妙峰山木
犀》《霞川野菊》”、“《绮互亭千叶木犀》《浙江观潮》”、“《群仙绘幅
楼观》《月桂隐攀桂》”、“《杏花庄》《鸡冠黄葵》。”

《九月重九》，“《登城》《把萸》”、“《把菊亭》《采菊》”、《苏堤看芙蓉》《珍林
尝时果》、“《景全轩金橘》《芙蓉池》《三色拒霜》”、《杏花庄𥬠新
酒》。

《十月现乐堂》，《煖炉满霜亭》《蜜橘烟波观》《买市》《赏小春
花》《杏花庄挑荠》诗《禅堂试香》。

《十一月》《摘星轩》《枇杷花》《冬至节》《馄饨》《味空亭》《腊梅》《苍
寒堂》《南天竺花院水仙》《群仙绘幅楼》《观雪》。

十二月，“绮互亭檀香腊梅，天街阁市南湖赏雪”，“安闲
堂试灯”，“湖山探梅”，花院兰花，“瀛峦胜处观雪”，二十四
夜，饧果食，“玉照堂看早梅”，“除夜守岁。”

《缾史月表》，“正月，花盟主，梅花宝珠，茶花客卿，山茶，铁
干海棠，花使令，瑞香，报春木瓜。”

二月花盟主，西府海棠、玉兰、绯桃花客卿，绣球花、杏
花花使令，宝相花、种田红、木桃、李花、月季花、《剪春罗》。
三月花盟主，牡丹、滇茶、兰花、碧桃花客卿，川鹃、梨花、
木香、紫荆花使令，木笔花、蔷薇、谢豹、丁香、七姊妹，郁
李长春。

“四月花盟主：芍药、薝卜、夜合花、客卿，石严、罂粟、玫瑰
花；使令刺牡丹、粉团龙爪、垂丝海棠、虞美人、楝树花。”
“五月花盟主：石榴、番萱、夹竹桃花、客卿，蜀葵、乐阳花”、
午时“红花使令用荔枝、栀子花、火石榴、孩儿菊、一丈
红、石竹花。”

六月花：“盟主，莲花、玉簪、茉莉花，客卿，百合，山丹、山矾
水、木犀花；使令，锦葵锦灯笼、长鸡冠、仙人掌，赪桐、凤
仙花。”

七月，花盟主，紫薇、蕙花、客卿，秋海棠，重台朱槿，“花使
令”，波斯菊、水木香、矮鸡冠、向日葵。

八月花“盟主，丹桂木犀芙蓉花，客卿宝头鸡冠杨妃，
槿花使令”水红花、剪秋罗秋牡丹、山查花。

九月花盟主，菊花花客卿。月桂花使令，老来红叶下
红。

十月：“花盟主”，白宝珠，茶梅花，客卿，山茶花，甘菊花。“花
使令”，野菊，寒菊，芭蕉花。

“十一月花盟主，红梅花，客卿，杨妃茶花使令《金盏花》”
十二月“花盟主，腊梅独头兰花，客卿茗花，漳茶花使
令《枇杷花》。”

《春花小友》，茨菰蓝绵。

夏花“小友”：菖蒲紫兰艾水葱茴香。

秋花小友”：“挺翠”“金线草”、“《虎茨观音草》。

冬花“小友”、《风兰》《天茄》《金豆》《金柑》《金橘》。

《花历》：〈花有开落凉燠不可无历秘集月令频与时舛予更辑之以代挈壶之位数自记红谁谓山中
无历日也〉《正月蕙兰芳》，瑞香烈，樱桃始葩径草绿，望春初放，百
花萌动。

二月桃夭玉兰解。紫荆繁，杏花饰其靥。“梨花溶，李能
白。”

三月蔷薇蔓木笔书空，棣萼靴。韡杨入大水为萍。海
棠睡，绣球落。

四月牡丹主，“芍药相于阶。罂粟满，木香上升，杜鹃归，
荼蘪香梦。”

五月榴花照眼萱，北乡夜合始交薝葡有香锦葵开，
山丹赪。

六月桐花馥，菡萏为莲，茉莉来宾，凌霄结凤，仙降于
庭，鸡冠环户。
七月葵倾，赤玉簪搔头，紫薇浸月，木槿朝荣，蓼花红，
菱花乃实。

八月槐花黄，桂香飘断肠。始娇白𬞟开，金钱，夜落丁
香紫。

《九月菊》有英。芙蓉冷汉宫秋老芰荷化为衣。《橙橘登》
山药乳。

十月木叶脱，芳草化为薪。苔枯芦始荻，朝菌歇花藏
不见。

《十一月》，蕉花红，枇杷蕊，松柏秀，蜂蝶蛰，剪彩时行，花
信风至。

《十二月，腊梅》坼茗花发，水仙负冰梅香绽，山茶灼雪
花六出。

《草花谱》：剪秋罗花有五种，春、夏、秋冬罗以时名也。春
夏二罗，色黄红不佳，独秋冬红深色美，亦在春时分
种，喜肥则茂。又有一种色金黄，美甚。

四季花，花小叶细，色白，午开子落，自三月开至九月。
其枝叶捣汁，可治跌扑。

清闲供四时欢：春时晨起点梅花汤，课奚奴洒扫护
阶苔。“禺中，取蔷薇露浣手，薰玉蕤香，读赤文绿字书。”
晌午，采笋蕨，供胡麻，汲泉试新茗。午后，乘款段马，执
剪水鞭，携斗酒双柑，往听黄鹂。日晡坐柳风前，裂五
色笺，集锦囊佳句。薄暮，绕径灌花种鱼。

夏时晨起，芰荷为衣，傍花枝吸露润肺。禺中，披古图
画，展法帖临池。晌午，脱巾石壁，据匡床，谈《齐谐》、山海。
倦则取左宫枕，烂游华胥国。午后，刳椰子杯，浮瓜沉
李，捣莲花，饮碧芳酒。日晡浴罢朱砂，温泉，掉小舟，垂
钓于古藤曲水边。薄暮，箨冠蒲扇立层冈，看火云变
现。

秋时晨起下帷，捡牙签，挹露研朱，点校禺中，操琴调
鹤，玩金石鼎彝。晌午，用莲房洗砚，理茶具，拭梧竹。午
后，戴白接㒿，著隐士衫，望红树叶落。得句题其上，日：
“晡持蟹螯鲈鲙，酌海川螺，试新酿，醉弄洞箫数声。薄
暮倚柴扉，听樵歌牧唱，焚拜月香壅菊。”

冬时，晨起，饮醇醪，负暄盥栉。禺中，置毡褥，巿乌薪，会
名士作“黑金社。”晌午，挟䇲理旧稿，看晷影移阶濯足。
午后，携都统笼，向古松悬崖间敲冰煮建茗。日晡，布
衣皮帽，装嘶风𩍐，策蹇驴，问寒梅消息。薄暮，围炉促
膝煨芋魁，说无上妙偈，谈剑术。
《月令》演正月天腊。〈岁旦〉《油卜》：〈人日〉金吾弛夜。〈十五〉耗磨日：〈十六〉
买两夜灯。〈十七十八〉补《天穿》。〈十九〉送穷。〈二十九〉
二月，献生子。〈朔日〉《踏青》：〈二日〉《芳春节》，〈八日〉《祭马祖》：〈刚日〉治聋酒。
〈社日〉《扑蝶会》：〈十五〉

三月，祓禊。〈上巳〉流觞。〈三日〉《摸石游》。　《禁烟》〈寒食〉赐新火。〈清明〉《送
春》：〈下旬〉

四月饮酎。〈上旬〉龙华会。〈八日〉菖蒲诞：〈十四〉《樱笋厨》：〈十五〉结夏
《浣花潭》：〈十九〉

五月地腊。〈五日〉《皓露曲》·　《竹醉》〈十三〉《天地合》。〈十六〉《祓祭》。〈夏至〉《分
龙》：〈晦日〉

六月避伏。〈三日〉《天贶节》。〈六日〉荐麦、瓜。〈初伏〉《碧筒劝》：〈中伏〉竹篠饮。

莲诞。〈二十《四》。〉

七月，《䝙刘》。〈立秋〉《曝腹书》。〈七日〉《鹊桥》：〈七夕〉《𩰚巧宴》：〈八日〉《盂兰盆》：〈十五〉
《鬼灯节》。〈十八〉

《八月五明囊》。〈朔日〉《围棋局》。〈四日〉《广陵涛》。〈八日〉天灸。〈十日〉梯月：〈十五〉
《牡丹诞》：〈十五〉

九月皇极日。〈五日〉息日。〈七日〉《题糕》。〈九日〉《小重阳》。〈十日〉菊花节。
《御沟红叶》。

十月，秦岁首。〈朔日〉《储谷　煖炉会　小春　下元》。〈十五〉祭
《司寒》。〈亥日〉

十一月悬土炭。〈至前三日〉迎长：〈至前一日〉《添宫线》：〈至日〉《妓围　黑
金社》，　《天竺至节》。〈十六〉

十二月，细腰鼓〈八日〉《星回节》。〈十六〉祠灶：〈二十四〉送寒。〈下旬〉驱傩。
〈岁除〉卖痴呆。〈除夕〉

《林下盟》徐勉曰：“冬日之阴，夏日之阳，良辰美景，负杖
蹑履，逍遥自乐，临池观鱼，披林听鸟，浊酒一杯，弹琴
一曲，求数刻之乐，庶几居常以待终。”

农说农家者，有云：“冬耕宜早，春耕宜迟。”云早，其在冬
至之前；云迟，其在春分之后。冬至前者，地中阳气未
生也；春分后者，阳气半于土之上下也。其意皆在阳
荣阴卫，欲使微阳之气不泄，求其壮盛而已诸阳，谓自《复》以至《夬》也。《复》，十一月之卦也。《夬》，三月之
卦也。十二月为《临》，正月为《泰》，二月为《大壮》。《复》自《坤》中
来，一阳始生，成位于冬至，至《泰》而开，开而壮，壮而《夬》，
四月复全乎《干》矣。诸阴，谓自《姤》以至《剥》也。《姤》，五月之
卦也。《剥》，九月之卦也。六月为《遁》，七月为《否》，八月为《观》。
《姤》自《干》中来，一阴始生，成位于夏至，至《否》而塞，塞而
观，观而《剥》，十月复全乎《坤》矣。

春秋二分，昼夜相半，气之平也。春分后昼渐永，日在
地下之刻少；秋分后夜渐永，日在地下之刻多。阴阳
消长，系于是矣。

“阴阳列于四时，早晚见于节候，岁气系于日星，期三
百有六旬有六日也。日穷于次，月离于纪，星回于天，
此一岁之终也。日行速而月行迟，故有馀日而以闰
月收之。天行健而日月不能及，故有岁差，而以六十
年约之”，一岁之中，春而夏，夏而秋，秋而冬，四时顺布
也。四时有八节：立春、春分、立夏、夏至、立秋、秋分、立冬、
“冬至也，冬至以后阳渐长，立春阳之出也；春分阳之
中也；立夏得阳三之二，至夏至而极矣；夏至以后阴
渐长，立秋阴之出也；秋分阴之中也；立冬得阴三之
二，至冬至而极矣。”尧命羲和，“日中星鸟，以殷仲春，日
永星火，以正仲夏，宵中星虚，以殷仲秋，日短星昴，以
正仲冬。不详其馀者，以一中一极前”后测之耳。冬至
一阳生。主生主长。夏至一阴生。主杀主成。故曰“生者
阳也。成者阴也。”含虽未见其生。达虽未见其杀。而几
已在矣。

《海槎馀录》：海南地多燠少寒，木叶冬夏常青，然凋谢
则寓于四时，不似中州之有秋冬也。天时亦然，四时
晴冽则穿单衣，阴晦则急添单衣几层。谚曰：“四时皆
是夏，一雨便成秋。”

《王氏汇苑》：“四时和，谓之通正。”

人禀五行，动止有则。四时转续，变于所极。

《日知录》：“三正”之名，见于《甘誓》。苏氏以为自舜以前必
有以建子、建丑为正者，其来尚矣。《微子之命》曰：“统承
先王，修其礼物。”则知杞用夏正，宋用殷正。若朝觐会
同，则用周之正朔，其于本国，自用其先王之正朔也。
独是晋为姬姓之国，而用夏正，则不可解。

三正之所以异者，疑古之分国，各有所受，故公刘当夏后之世，而一之日、二之日，已用“建子” 为纪。晋之用“寅” ，其亦承唐人之旧与？

天之行谓之岁，书以闰月定四时，成岁。岁二月，东巡
狩是也。人之行谓之年，书维吕命，王享国百年。《左传》
季隗曰：“我二十五年矣。”〈僖公二十三年〉绛县人有《与疑年》，使
之年，师旷曰：“七十三年矣。”〈襄公三十年〉于是昭公十九年
矣。〈襄公三十一年〉《史记》“盖太公之卒百有馀年”是也。今人多
谓年为岁。

《周礼太史注》：中数曰岁，朔数曰年。自今年冬至至明
年冬至，岁也。自今年正月朔至明年正月朔，年也。
古人但曰年几何，不言岁也。自太史公始变之。《秦始
皇本纪》曰：“年十三岁。”今人以岁初之日而增年，古人
以岁尽之日而后增之。《史记。仓公传》：“臣意年尽三年”，
年三十九岁也。

唐朝新格，以正、五、九月为忌月，今人相沿，以为不宜
上任。考《唐书》，武德二年正月甲子，诏自今正月、五月、
九月不得行刑禁屠杀。诏曰：“释典微妙，净业始于慈
悲；道教冲虚，至德去其残杀。四时之禁，无伐麛卵；三
驱之化，不取前禽。盖欲敦崇仁惠，蕃衍庶物，立政经
邦，咸率兹道。朕祗应灵命，抚遂群生，言念亭育，无忘
鉴寐。殷帝去网，庶踵前修。齐王舍牛，实符本志。自今
以后，每年正月、五月九月及每月十斋日，并不得行
刑。所在公私，宜断屠杀。”　白居易《在杭州诗》曰：“仲夏
斋戒月，三旬断腥膻。”

《云麓漫抄》曰：“《释氏智论》云：天帝释以大宝镜照四大
神洲，每月一移，察人善恶。正、五、九月照南赡部洲。唐
太宗崇其教，故正、五、九月不食荤，百官不支羊钱。其
后因此遂不上官。”《菽园杂记》谓新官上任，应祭告神
祇，必须宰杀，故忌之也。愚按正、五、九月不上任，自是
五行家言，不缘屠宰，其传已久，亦不始于唐时。《南齐
书。张融传》：摄祠部、仓部二曹，仓曹以正月，俗人所忌，
太仓为可开不，融议不宜拘束小忌。《北齐书。宋景业
传》：显祖将受魏禅，或曰：“‘阴阳书五月不可入官，犯之
终于其位’。景业曰：‘王为天子，无复下期，岂得不终于
其位乎’？”显祖大悦。

《南史王镇恶传》，镇恶以五月五日生，其祖猛曰：“昔孟尝君以恶月生而相齐，是以五月为恶月。”

又考《左传》，郑厉公复公父定叔之位，使以十月入，曰：
“良月也，就盈数焉。”而颜师古注《汉书》，李广数奇，以为
命只不耦。

《段会宗传》：“亦足以复雁门之踦。” 应劭曰：“踦，只也。会宗从沛郡下为雁门，又坐法免为踦只，不耦也。” 《霍去病传》，“诸宿将常留落不耦。”

《后汉书桓谭传》言卜数只偶之类。盖古已有此术。《辽史》：“正旦日，上于窗间掷米团，得只数，为不利。”

《册府元龟》：德宗贞元十五年九月乙巳，诏“自今二月
一日、九月九日，每节前放开屠一日。”

唐人正五九月，齐戒不禁闰月。白居易有《闰九月九
日独饮诗》云：“自从九月持斋戒，不醉重阳十五年。”是
闰九月，可以饮酒也。

《册府元龟》载，唐开元二十二年十月敕曰：“道家三元，
诚有科诫，朕尝精意，祷亦久矣。而初未蒙福，念不在
兹。今月十四日、十五日是下元斋日，都内人应有屠
杀，令河南尹李适之句，当总与赎取。其百司诸厨日
有肉料，亦责数奏来。并百姓间是日并停宰杀渔猎
等，兼肉料食。自今以后，两都及天下诸州，每年正月、
七月、十月元日起，十三至十五，兼宜禁断。”又《旧唐书
武宗纪》，会昌四年春正月乙酉朔敕：“斋月断屠，出于
释氏。国家创业，犹近梁、隋。卿相大臣，或沿兹弊。鼓刀
者既获厚利，纠察者潜受请求。正以万物生植之初，
宜断三日，列圣忌断一日。仍准开元二十二年敕，三
元日各断三日，馀月不禁。”此则道家之说。乃正七十
月，而非正五九月。又与武德二年之语不同。

《后汉书南匈奴传》：“匈奴俗，岁有三龙祠，常以正月、五
月、九月戊日祭天神。”此与三长月同。

古无以一日分为十二时之说。《洪范》言岁、月、日，不言
时。《周礼冯相氏》“掌十有二岁、十有二月、十有二辰、十
日、二十有八星之位”，不言时。屈子自序其生年月日，
不及时。吕才禄《命书》，亦止言年、月、日，不及时。

李虚中以人生年月日所直支干，推人祸福生死，百不失一，初不用时也。自宋而后，乃并其时参合之，谓之八字，见谢肇淛《五杂俎　》。后周苏绰作《大诰》曰：“王省惟岁，卿士惟月，庶尹惟日，御事惟时。”

古无所谓时。凡言时，若《尧典》之“四时”、《左氏传》之“三时。”
〈桓公六年三时不害〉皆谓春夏秋冬也。故士文伯对晋侯，以岁
时、日、月星辰谓之六物。《荀子》曰：“积微，月不胜日，时不
胜月，岁不胜时。”亦谓春夏秋冬也。自汉以下，历法渐
密，于是以一日分为十二时，盖不知始于何人，而至
今遵用不废。

一日之中，所以分纪其时者，曰日中，曰尽日，曰日昃。
见于《易》，曰“东方未明”，曰“会朝”，曰“日之方中”，曰昏，曰夕，
曰宵。见于《诗》，曰“昧爽”，曰朝，曰“日中。”昃见于《书》，曰“朝时”，
曰日中，曰夕时，曰“鸡初鸣”，曰旦，曰“质明”，曰“大昕”，曰“晏
朝”，曰昏，曰日出，曰“日侧”，曰“见日”，曰“逮日。”见于《礼》。〈尔雅疏日
入后二刻半为昏〉曰“鸡鸣，曰日中”，曰“书”，曰“‘日下昃，曰日旰，曰
日入”，曰“夜’，曰夜中”，见于《春秋传》。曰：“晁”曰：“薄暮，曰黄昏”，
见于《楚辞纪》。“昼则用日。”《史记项羽纪》：“项王乃西从萧
晨击汉军，而东至彭城，日中，大破汉军。”《吕后纪》：“八月
庚申旦，平阳侯窋见相国产计事。日晡时，遂击产。”《彭
越传》：“旦日日出，十馀人后，后者至日中。”《淮南王安传》：
“旦受诏，日食时上。”《汉书五行志》：“日中时，食从东北过
半，晡时复。晡时，食从西北，日下晡时复。”《武五子昌邑
王传》：“夜漏未尽一刻，以火发书其日中贺，发晡时，至
定陶。”《东方朔传》：“微行以夜漏下十刻乃出，旦明入山
下”是也。纪夜则用星。《诗》之言“三星在天，三星在隅，三
星在户”，《春秋传》之言“降娄中而旦”是也。〈周礼司寤氏以星分夜〉
不辨星，则分言其夜，曰夜中，曰夜半，曰“夜乡晨”是也。
分言其夜而不详，于是有五分其夜。言甲乙丙丁、戊
者，《周礼》司寤氏“掌夜时。”注：“夜时谓夜晚早，若今甲乙
至戊。”

《颜氏家训》：“或问一夜何故五更？” 答曰：“汉魏以来，谓为甲夜、乙夜、丙夜、丁夜、戊夜，亦云一更、二更、三更、四更、五更，皆以五为节。所以然者，假令正月建寅，斗柄夕则指寅，晓则指午矣。自寅至午，凡历五辰。冬夏之月虽复长短参差，然辰间辽阔，盈不至六，缩不至四，进退常在五者之间。更，历也，经也，故曰五更尔。”

《汉书。西域传》：杜钦曰：“斥候士五分夜击刁斗自守。”《天
文志》：本始元年四月壬戌甲夜。《地节》元年正月戊午
乙夜，六月戊戌甲夜。《三国志曹爽传》：“自甲夜至五鼓，
爽乃投刀于地。”《晋书。赵王伦传》：“期四月三日丙夜，一
筹以鼓声为应”是也。五分其夜而不详，于是有言漏
上几刻者。《五行志》：晨漏未尽三刻，有两月重见。又云：
“漏上四刻半，乃颇有光。”《礼仪志》：“夜漏未尽七刻，钟鸣
受贺。”《东方朔传》：“微行，以夜漏上十刻迺出。”《王尊传》：“漏
上十四刻行临到。”《外戚传》：“昼漏上十刻而崩。”又云：“夜
漏上五刻，持儿与舜会东交掖门。”自《南北史》以上皆
然。故《素问》曰：“一日一夜五分之。”《隋志》曰：书有朔，有禺，
有中，有晡，有夕。夜有甲乙丙丁戊，而无十二时之目
也。唯《历书》云：“鸡三号卒”，明抚十二节卒于丑。而下文
却云“朔旦冬至正北”，又云“正北，正西，正南，正东”，不直
言子酉午卯。《汉书五行志》言日加辰巳，又言时加未。
《翼奉传》言日加申，又言时加卯。《王莽传》天文郎按栻于前日时加某，莽旋席随斗柄而坐，而《吴越春秋》亦
云：“今日甲子，时加于”已。《周髀经》亦有加卯、加酉之言。
若纪事之文，无用此者。

《南齐书天文志》“始有子时、丑时、亥时。” 《北齐书南阳王绰传》有景时、午时。景时者，丙时也。

《左氏传》，卜楚丘曰：“日之数十，故有十时。”而杜元凯注
则以为十二时。虽不立十二支之目，然其曰夜半者，
即今之所谓子也。鸡鸣者，丑也；平旦者，寅也；日出者，
卯也；食时者，辰也；禺中者，巳也；日中者，午也；日昳者，
未也；晡时者，申也；日入者，酉也；黄昏者，戌也；人定者，
亥也。一日分为十二，始见于此。考之《史记天官书》曰：
“旦至食，食至日昳；日昳至晡，晡至下晡，下晡至日入。”
《素问·藏气法时论》有曰：“夜半曰平旦，曰日出，曰日中，
曰日昳，曰下晡。”

《玉冰》注以日昳为土王，下晡为金王。又有曰四季者，注云：“土王是今人所谓丑、辰、未、戌四时也。”

《吴越春秋》有曰：“时加日出，时加鸡鸣，时加日昳，时加
禺中。”则此十二名古有之矣。《史记。孝景纪》：“五月丙戌，
地动，其蚤食时复动。”《汉书。武五子广陵王胥传》，“奏酒
至鸡鸣时罢。”《王莽传》，以鸡鸣为时。《后汉书。隗嚣传》：“至
昏时遂溃围。”《齐武王传》：“至食时赐陈溃。”《耿弇传》，“人定
时步果引去。”《来歙传》，“臣夜人定后，为何人所贼伤。”《窦
武传》：“自旦至食时，兵降略尽。”《皇甫嵩传》：“夜勒兵，鸡鸣
驰赴其陈，战至晡时，大破之。”《晋书戴洋传》：“永昌元年
四月庚辰禺中时，有大风起自东南，折木。”《宋书符瑞
志》：“延康元年九月十日黄昏时，月蚀，荧惑过人。”定时，
荧惑出营室，宿羽林，皆用此十二时。

《淮南子》：“日出于旸谷，浴于咸池，拂于扶桑，是谓晨明。
登于扶桑之上，爰始将行，是谓朏明。至于曲阿，是谓
朝明。临于曾泉，是谓早食。次于桑野，是谓晏食。臻于
衡阳，是谓禺中。对于昆吾，是谓正中。靡于鸟次，是谓
小迁。至于悲谷，是谓晡时。回于女纪，是谓大迁。经于
泉隅，是谓高舂。顿于连石，是谓下舂。爰止羲和，爰息
六螭，是谓悬车。薄于虞泉，是谓黄昏。渝于蒙谷，是谓
定昏。”按：此自晨明至定昏为十五时，而卜楚丘以为
十时，未知今之所谓十二时者，自何人定之也。
《素问》中有言岁甲子者，有言寅时者，皆后人伪撰入
之也。

今人谓日多曰日子。日者，初一、初二之类是也；子者，
甲子乙丑之类是也。《周礼职内注》曰：若言某月某日
某甲，诏书或言甲，或言子，一也。《文选陈琳檄吴将校
部曲文》：“年月朔日子。”李周翰注曰：“子，发檄时也。”汉人
未有称夜半为子时者，误矣。古人文字，年月之下必
系以朔，必言朔之第几日，而又系之支干，故曰朔日
子也。如鲁相瑛《孔子庙碑》云：“元嘉三年三月丙子朔，
廿七日壬寅。”又云：“永兴元年六月甲辰朔，十八日辛
酉。”史晨《孔子庙碑》云：“建宁二年三月癸卯朔，七日己
酉。”樊毅《复华下民租碑》云：“光和二年十二月庚午朔，
十三日壬午”是也。此日子之称所自起。若史家之文，
则有子而无日，《春秋》是也。然在朔言“朔”，在晦言“晦”，而
旁死魄哉！“生明”之文，见于《尚书》，则有兼日而《书》者矣。

《后汉书隗嚣檄文》曰：“汉复元年七月己酉朔己巳” ，不言廿一日。

《宋书礼志》：年月朔日甲子，尚书令某甲下。此古文移
之式也。陈琳檄文但省一甲字耳。

《南史》：刘之遴与张缵等参校古本《汉书》，称永平十六
年五月二十一日己酉，郎班固。而今本无上书年月
日子。《隋书》袁充上表，称“宝历之元，改元仁寿，岁月日
子，还共诞圣之时。”

时有十二。而但称“子。”犹之“干支”有六十。而但称“甲子”
也。

汉人之文，有即朔之日而必重书一日者。广汉太守
沈子琚《绵竹江堰碑》云：“熹平五年五月辛酉朔，一日
辛酉。”《绥民校尉熊君碑》云：“建安二十一年十月丙寅
朔，一日丙寅。”此则繁而无用，不若后人之简矣。

《轩辕内传》：帝会王母于王屋山，铸镜十二，随月用之。
《拾遗记》：少昊帝子与皇娥汎于海上，以桂枝为表，结
薰茅为旌，刻玉为鸠，置于表端。言鸠知四时之候，故
《春秋传》曰：“司至”是也。今之相风，此遗像也。

《列子周穆王篇》：“老成子归，用尹文先生之言，深思三
月，遂能存亡自在，幡校四时，冬起雷，夏造冰，飞者走，
走者飞，终身不著其术，故世莫传焉。”

《拾遗记》：洞庭山浮于水上，其下有金堂数百间，玉女居之，四时闻金石丝竹之声彻于山顶。楚怀王之时，
举群才赋诗于水湄，故云“潇湘洞庭之乐”，听者令人
忘老，虽咸池九韶不得比焉。每四仲之节，王常绕山
以游宴，举四仲之气以为乐章。仲春律中夹锺，乃作
轻风流水之诗，宴于山南，时中蕤宾，乃作皓露秋霜
之曲：

《元中记》：“南方有炎山焉，在扶南国之东，加营国之北，
诸薄国之西。山从四月而火生，十二月火灭，正月、二
月、三月火不然，山上但出云气，而草木生叶。至四月
火然，草木叶落，如中国寒时也。”

北方有锺山焉，山有石，首如人首，左目为日，右目为
月，开左目为昼，开右目为夜，开口为春夏，闭口为秋
冬。

《云笈七签明真科》云：“正月、三月、五月、七月、九月、十一
月，一岁六斋月，能修斋，上三天帝令太一使者除人
十苦八道。”

《秘言》云：“正月、三月、四月、六月、七月、八月、九月、十月、十
一月，此九真斋月。一日、十五日、二十九日，此月中三
斋日。”

《琅嬛记》：“女星傍一小星名始影，妇女于夏至夜候而
祭之，得好颜色。”“始影南并肩一星名琯朗，男子于冬
至夜候而祭之，得好智慧